Австриялик мутахассис: Ўзбекистонда сут ва гўшт етиштиришда муаммо йўқ. Фақат уларни қайта ишлаш, ортганини хорижга экспорт қилиш керак, холос - zarnews.uz\nАвстриялик мутахассис: Ўзбекистонда сут ва гўшт етиштиришда муаммо йўқ. Фақат уларни қайта ишлаш, ортганини хорижга экспорт қилиш керак, холос\nМамлакатимизда етиштириладиган қишлоқ хўжалик маҳсулотлари бутун дунёда қадрланади. Президентимиз таъкидлаганидек, бу маҳсулотлар Ўзбекистон учун тайёр “бренд”. Шунинг учун ҳам бундай маҳсулотларни қайта ишлаш, эҳтиёжимиздан ортганини экспортга йўналтириш бугун соҳа вакиллари олдида турган муҳим вазифа.\nСамарқанд ветеринария медицинаси институтига нафақат Европа, балки дунё бозорида ўзининг озиқ-овқат саноати учун замонавий машина, асбоб-ускуна ва жиҳозлари, технологиялари билан машҳур бўлган Австриянинг “ВЕRSCН” фирмаси вакиллари ташриф буюрди.\nБугунги глобаллашув жараёнида бутун ер юзида озиқ-овқат хавфсизлиги долзарб масала. Табиий маҳсулотларга талаб ўта юқори. Шунингдек, табиий тоза сут ва гўшт етиштиришнинг ўзи бир муаммо.\n90 йиллик тарихга эга “ВЕRSCН” машина ва технологиялари озиқ-овқат саноатида гўшт ва сутни сифатли қайта ишлашни кафолатлайди.\nТаълим муассасаси раҳбари, биология фанлари доктори профессор Х.Юнусовнинг таклифига биноан, мамлакатимизга ташриф буюрган фирма директори Хуберт Хакль юртимизнинг бу борадаги салоҳиятини юқори баҳолади.\n– Сут ва гўшт етиштириш бўйича сизларда муаммо йўқ, деб ўйлайман, - деди “ВЕRSCН” директори. – Яъни, бундай хомашё танқислиги Ўзбекистонда кузатилмайди. Фақат уни қайта ишлаш, ўзингиздан ортганини хорижга экспорт қилишингиз керак, холос. Европада бу соҳа бутунлай саноатлашган. Сиз - мутахассис, биз - ишлаб чиқарувчи сифатида ҳамкорлик қилсак, икки томон манфаат кўради.\nМалакали технолог иштирокида ўқув-семинар ҳам ташкил этилди.\nЭслатиб ўтамиз, “ВЕRSCН” фирмаси технологияси асосида Паст Дарғом ва Ургут туманларида сутни қайта ишлаш цехлари (пишлоқ, йогурт, қаймоқ ишлаб чиқаришга ихтисослашган) ташкил этилган. Фирма мутахассислари Андижон вилоятида Германия инвестицияси асосида жорий этилган лойиҳаларда ҳам иштирок этмоқда.\nГўшт қиммат. Бунга сабаб бўладиган жиҳатлар кўп\nКитоб туманидаги боғчада болаларга қуртлаган гўштдан таом тайёрланганми? Вилоят прокуратураси аниқлик киритди\nСотилаётган гўштнинг сифатига ким кафолат беради?\nЭшак ва ҳаром ўлган мол гўштларини сотган карманалик қассоблар қўлга олинди\nИнсофи борнинг баракаси бор: Суякка ҳам, чарвига ҳам харидор топилади\nСамарқанд шаҳридаги кафелардан бирида қуртлаган гўштдан таом тайёрланди(ми?)\nМаккада Ўзбекистондан коронавирус даф бўлишини сўраб, дуо қилинди\nЎқитувчининг ҳақини “еб кетиш” мумкинми?\nЛойишга кириш йўли карантин тугагач, тўлиқ асфальт қилинадиган кўринади\nУниверситет қизлари бўш вақтларини мазмунли ўтказмоқда\nССВ: Коронавирусга чалинган 263 нафар фуқародан 102 нафари хорижда, 161 нафари эса улар билан мулоқотда бўлган\nПахтачи маҳаллаларида кўчма савдо дўконлари иш бошлади\nкарантин коронавирус карантини қоидалари коронавирус карантин бу қизиқ коронавирус дунёдаги вазият Коронавирусга чалинганлар Озиқ-овқат бозорлар АҚШ Каттақўрғон хайрия


Ўзбекистон: Болаларнинг вақтинча чет элга чиқиши учун ота-оналардан биттасининг розилиги етарли - Фарғона.Ру ахборот агентлиги\nЎзбекистон: Болаларнинг вақтинча чет элга чиқиши учун ота-оналардан биттасининг розилиги етарли\n04.05.2017 20:00 msk\nБалоғатга етмаган Ўзбекистон фуқароларининг хорижий мамлакатга вақтинча чиқиши учун эндиликда ота-оналардан биттасининг розилиги кифоя қилади. Бу ҳақда 2 май куни Ички ишлар вазирлигининг Миграция ва фуқароликни расмийлаштириш бошқармаси раҳбари Улуғбек Тошхўжаев Халқаро пресс-клуб сессияси доирасида журналистларнинг саволларига жавоб бера туриб маълум қилди, дея хабар беради “Подробно.Uz”.\nХалқаро пресс-клубнинг 2017 йил 2 май кунги сессияси спикерлари. “Норма.Uz” сайтидан олинган фотосурат\nТошхўжаевга кўра, бола чет элга доимий яшаш учун чиқадиган бўлган тақдирда ота-оналарнинг иккови рухсат бериши керак бўлади. Чиқиш стикерини расмийлаштириш учун таълим муассасаси томонидан берилган ҳужжатлар, анкета ва боланинг фотосурати ва паспорти керак бўлади, холос.\nМутасаддининг маълум қилишича, Ўзбекистонга яқин йиллар ичида биометрик паспортларни олиш учун электрон тартибда навбатга туриш тизими жорий этилади. Чиқиш стикерларининг ўрнига хорижий паспортларга муомалага киритиш бўйича консультациялар олиб борилмоқда, - дея хабар беради “Норма.Uz”. Паспорт тизимини ислоҳот қилиш бўйича муайан ҳужжатларни президент йилнинг охирида тасдиқлаши кутилмоқда.\nИИВ раҳбари Абдусалом Азизов. “Газета.Uz” сайтидан олинган фотосурат\nХалқаро пресс-клуб сессиясида Ўзбекистон ИИВ раҳбари генерал-майор Абдусалом Азизов қатнашди. У ички ишлар органлари ходимларининг ноқонуний ишлари ҳақида 1102 рақамли ишонч телефонлари орқали маълум қилиш мумкин бўлишини билдирди. Мурожаатларни қабул қилиш маркази янги ИИВ Бошқармаси доирасида тузилган.


Ҳаво бугун ҳам бузуқ. Кечаси яна ёмғир ёғди. Туни билан безовта ухладим. Нам ҳавога оёғим оғриди. Кўрган тушларим эса эсимда қолмади. Кеча шомдан ўтибоқ ухлаб қолган эдим. Уйқуга тўйиб уйғонганимда ярим кечаси 3.30 эди. Икки пиёла наъматак дамлаб ичдим. Айвонга чиқиб сигарет тутатдим ва туйқус ўлимдан қўрмаслигимни сезиб қолдим. Ўлим эски латтадай тўзиган танадан халос этади-ку! Биламан, бойлар ва тушкунликка тушган кимсалар ўлимдан ҳайиқади. Мен бўлсам бой эмасман ва кўнглимга тушкунлик бегона. Бир пайтлар узоқ вақт тушкунликка тушиб юрганман. У пайтлар ёш эдим, орзу ва ниятларим мўл эди, атрофдаги гўзалликлар қалбимни қиздирарди, ҳатто юрагимда севги бор эди. Лекин орзуга етиб бўлмасди, ниятларим мустажоб бўлмасди, севгим рад этилганди. Дарахтдай чаман гуллайдиган ёшимда изтироб ўчоғида ўтиндай ёнгандим.\nЁшлик ўтди. Ўзи билан орзу-ҳавасларни ҳам олиб кетди. Энди нечун ўлимдан қўрқай, тушкунликка тушай.\nШундай. Бугун ҳам ҳаво бузуқ. Нам. Кечаси билан оёғим оғриганди.\nЎтган кунги шамол экинларимизга бир мунча зарар келтирди, ҳатто пахтани бузиб бошқатдан экдик. Совуқ шамол ердан энди бош кўтарган ғўза ниҳолларини гўё оловдай куйдириб юборди. Апрель серёғин ой.\nҚуёш чарақлаб чиқишни бошласа, ловияларимни экиб олардим. Ловия жийда гуллаганда экилади.\nБир пушта эрта пишар сариқ қовун экаймикин, деяпман. Пишганда маза қилиб еб юраман.\nБугундан кўчамиз жонлангандекмикин…\nЭрталаб соат саккизга яқин орқа ойнасига «Текстил» деган ёзув қистирган оқ «Отайўл» автобус ичи тўла аёллар билан шаҳар томонга кетаётганига кўзим тушди. Йўлда у ёқ-бу ёққа «ғизиллаб» ўтаётган енгил мошиналар ҳам етарли, велосипедчилар ва пиёдалар ҳам оз эмас. » Карантин тугадимикин, мен бехабар қолдиммикин», деган оний ўй ўтди хаёлимдан.\nКарантинда кўчани, бозорни эмас, инсонни, инсон билан дилдан суҳбатни соғинаркансан. Ҳозирги шароитда ҳатто онанг билан очилиб гаплашолмайсан. Кўчада яқин дўстларингга кўзинг тушса ҳам узоқдан:» Қалайсиз? Карантин! Омонмисиз?» деб тўхтамай ўтиб кетасан.\nҲеч кимнинг уйига йўқлаб бормайсан, сеникига ҳам биров келмайди.\nЛекин деҳқончиликларимиз тўхтагани йўқ, экиш керак бўлган нарсани экяпмиз. Ошинларимиз ишлаяпти. Кенг далада карантин сезилмайди.\nШу ой охирида картошка ва тут пишади. Майский гилос ҳам бозорларда кўриниб қолар. Май ойи ўрталаридан булутсиз осмон, чарақлаган қуёш мавсуми – ёз бошланади.\nҲозирча баҳор, ёмғир ва карантин.\nҚаердан пайдо бўлди экан шу тожўлатларинг?!\nМен жуда кўп постларимда кимёвий қўшимчалар ёрдамида қайта ишланган, GMO маҳсулотлардан тайёрланган, техник ишлов берилган озиқ-овқатларни танқид қилганман. Аввало, тилга олганим нопоб егуликларнинг зарари ҳақида мутахассисларнинг бир қанча тавсия-мақолаларини ўқиганман, шунингдек, бундай маҳсулотларнинг танамизга, ҳужайраларимизга бегона эканлигини ўз танамизда синаб кўрганмиз.\nДемак, емишдан қон яралади. Емишингиз қанчали сифатли ва табиий бўлса, ундан яраладиган қон шунчалик тоза бўлади.\nСифатли қон кучли иммунитет дегани.\nАксинча, кимё заводининг чиқиндисига ўхшаш овқат ва ширинликларга ружу қўйсангиз, улардан сифатсиз қон яралади.\nСифатсиз қон кучсиз иммунитет дегани.\nШу кунларда биляпмизки, кучли иммунитет – ҳаёт, кучсиз иммунитет эса мамот экан.\nЯъни танангнинг касалликларга қарши кураши кучли бўлса, вирус юқмайди, аксинча бўлса, осонгина касал юқтирасан ва тузалишинг ҳам қийин бўлади.\nДемак, тождор вирус хуружидан биринчи хулосамиз шуки, еяётган озиқ-овқатимизга эътиборли бўлишимиз, кимёвий озуқалардан парҳез қилишимиз даркор.\nАсли иммунитети кучли одамга ҳеч қачон грипп юқмайди, юқса ҳам енгил кечади. Коронавирус ҳам иммунитети кучли кишилардан нари бўлишини мутахассислар ёзяпти.\nНима қилмоғимиз керак?\nБиринчи навбатда, аҳоли дўкон ва супермаркетлар растасини тўлдирган GMO маҳсулотлар, рангли ичимликлар, техник ишловдан ўтган егуликларни сотиб олишни камайтириши керак.\nИккинчидан эса мутахассисларимиз тилга олганим нобоп маҳсулотлар зарарини аҳолига тушунтириши керак.\nУчинчидан шуки, аҳолининг иммунитети мамлакат мудофаа тизимининг муҳим бир қисми, деб ҳисобланиши керак.\nБоғларни кўпайтиринглар, дарахтларни кесишни бас қилинглар!\nШарбат деб ичаётган заҳарларингни неандертал кимса ҳам ичмайди.\nБолаликда итимизга печенье, қоғозли қанд берардик. Ерди. Суюниб ерди. Ҳозирги қанд ва печеньеларни ит емаяпти, десам ишонаверинг.\nҲалиям ҳаво булут. Қуёшдан дарак йўқ. Бунақа ҳавода далаям тўхтаб туради. Ерлар нам, лой бўлса, кетмон кўтариб бир иш қилиб бўлармиди. Ҳаволар яхшиланса, ловиямни экиб олардим.\nКартошкаларим – огородимда – кўзга кўриниб қолди, шу ой охирида пишиб қолар. Қизим пюрени ёқтиради. Пюрега уй сарёғи қўшилса, ғоят тотли бўлади. Деярли ҳамма таомни пиширишни биламан. Ҳар қандай оғир шароитда яшаб кета оламан. Қизим: «Дада, сиз кимсасиз ўрмонда ҳам ўзингизга шароит яратиб яшаб кета оласиз!» дейди. Ўғлим эса мени эскича фикрлашда айблайди. Лекин ўзининг янги фикри йўқ. Ўғлим Тошкон марказида улғайди, балки шу боис ҳаётда бойликни биринчи ўринга қўяр. Мен унга инсон ҳаётида пулдан муҳимроқ қадриятлар борлиги ҳақида кўп гапираман.\nДемак, бизда ҳаво тунд. Аммо ёмғир йўқ. Эрталабдан болаларим учун электр печда нонсолди пиширяпман. Ноёб таом. Устига кўкат сепилиб, озроқ туюлган қизил қалампир қўшилса, янаям ширин\nбўлади. Қизимга суви қочган нонларни қаламлаб тўғраб, офтобда қуритиб, сўнг дастурхонга тугиб айвоннинг устунига осиб қўйишни ўргатдим. Бизда нон исроф бўлмайди. Ўйлаб кўрсам, тўғри йўлда яшаб ўтибман. Масалан, ҳеч қачон нонни исроф қилмаганман; ота-онани эъзозлашни юксак қадрият деб билганман; қўшнилар билан уришмаганман; ижодкор ўлароқ ёлғондан, маддоҳликдан йироқ бўлганман.\nШу кунлардаги асосий диққатим тожвирусда. Интернетда эълон этилаётган шу мавзудаги хабарларни кузатаман. Бу китайўлатнинг юқиш қобилиятини чамалайман. Баъзан СВАнинг дўхтирларидан: «Бизларнинг ҳудуд тинчми?»дейман. «Тинч», дейди улар. «Яхши», дейман.\nДемак, шу кунлардаги асосий вазифамиз оиламизни, яқинларимизни ва ўзимизни вирус юқишидан эҳтиёт қилишдир.\nОзиқ-овқат жудаям муҳим эмас. Уйда беиш ўтирган одам овқатниям кўп емайди.\nНонсолдиям пишиб қолди. Болаларим уйғонгани йўқ. Уй иссиқ. Газимиз гуриллаб ёняпти. Чироқ ўчмаяпти. Тефалда чойим ҳам қайнади.\ndata-title="Кучли иммунитет – ҳаёт, кучсиз иммунитет эса мамот" data-description="<!-- wp:paragraph --> <p>Ҳаво бугун ҳам бузуқ. Кечаси яна ёмғир ёғди. Туни билан безовта ухладим. Нам ҳавога оёғим оғриди. Кўрган ..." data-image="https://eltuz.com/wp-content/uploads/2020/04/rasm429660-scaled.jpg" data-url="https://eltuz.com/kozqarash/213671/" data-services="facebook,odnoklassniki,twitter,telegram" data-counter="ig">\nИчки ишлар вазири генерал Пўлат Бобожонов уйида газ ва электр токи йўқлигидан совуқда ўтирган оилага электр иситгич совға қилди ...\n«Туяқушчи” фирибгар бундан олдин одамларни четга юбораман деб алдаган\n«E’zoz Max» хусусий бандлик агентлигининг Бирлашган Араб Амирликларига ишга жўнатиш ваъдасига ишониб катта пул тўлаган ўнлаб одам аросатда қолди. ...\n«Тепкингиз учун қуллуқ, жаноб президент, зарбангиз айни муддао бўлди»\nЎзбекистондаги сиёсий партиялар вакиллари билан учрашувда роса уларнинг пўстагини қоққан президент Шавкат Мирзиёев партиялар нашрлари фаолиятини ҳам четлаб ўтмади. ...


14:34 / 12.09.2017\nШу йилнинг 11 сентябрида ўз ишини бошлаган Жаҳон соғлиқни сақлаш ташкилоти (ЖССТ) Европа минтақавий бюросининг 67-сессияси қизғин паллага кирди. Будапешт шаҳрида ўтаётган ушбу тадбирда 53 та аъзо давлатлар қаторида Соғлиқни сақлаш вазири Алишер Шодмонов бошчилигидаги Ўзбекистон делегацияси ҳам иштирок этмоқда, деб хабар берди KUN.UZ’га Соғлиқни сақлаш вазирлиги ахборот хизмати.\nБу йилги сессияда ЖССТнинг 2019-2023 йилларга мўлжалланган умумий иш дастури, “Саломатлик-2020” сиёсатини амалга ошириш, Европа минтақавий бюросига аъзо давлатлар ўртасида дори-дармон таъминоти билан боғлиқ алоқаларни яхшилаш каби долзарб мавзуларда муҳокамалар бўлиб ўтмоқда.\nЖССТ Европа минтақавий бюросининг 67-сессиясида Соғлиқни сақлаш вазири Алишер Шодмонов ҳам маъруза қилди. Ўз чиқишида А.Шодмонов “Саломатлик — 2020” сиёсатини амалга ошириш доирасида Ўзбекистон тиббиётида олиб борилаётган ислоҳотлар хусусида алоҳида тўхталиб ўтди.\n— 2012 йилда Жаҳон соғлиқни сақлаш ташкилоти Европа минтақавий бюросининг 53 та аъзо давлати қаторида Ўзбекистон ҳам “Саломатлик — 2020” стратегиясини қўллаб-қувватлаган эди. Айни дамда унинг мавжуд тўрт устувор йўналиши бўйича тизимили чора-тадбирлар олиб бормоқда, — деди Соғлиқни сақлаш вазири Алишер Шодмонов. — Ўзбекистонда соғлиқни сақлаш, таълим соҳаларини тубдан ислоҳ қилиш, аҳоли турмуш даражасини яхшилаш, озиқ-овқат хавфсизлигини таъминлаш, атроф-муҳитни муҳофаза этиш ва экологияни асраб-авайлаш масалалари Президентимиз Шавкат Мирзиёев бошчилигида янги босқичга кўтарилди. “Саломатлик — 2020” стратегиясининг устувор йўналишларидан бири ҳисобланган инфекцион ва ноинфекцион касаллик кўрсаткичлари кескин камайиб бораётир. Бунда давлат бюджети ҳисобидан болаларни ўн иккита хавфли касалликка қарши эмлаш тақвими режали ташкил этилгани катта аҳамиятга эга.\nШундан сўнг А.Шодмонов мамлакатда тиббий ислоҳотлар боришининг муҳим асоси ҳисобланган ҳуқуқий ҳужжатларга тўхталиб, қисқа фурсат ичида давлат раҳбари Ш.Мирзиёев томонидан 30га яқин соҳа ривожига оид фармон, қарор ва фармойишлар қабул қилингани ва улар ижроси босқичма-босқич таъминланаётгани таъкидлаб ўтди.\nАйтиш ўринлики, мамлакатда ушбу халқаро анжуманда муҳокама этилаётган долзарб масалалардан бири сил касалликларини даволаш бўйича юқори натижалар қайд этилмоқда. Хусусан, сил касалликларини даволаш самарадорлиги бугун 87 фоизга етказилди. Дунёда ушбу кўрсаткич 85 фоиз эканини инобатга олсак, натижа кўлами янада яхшироқ англашилади. Яна бир эътироф этишга арзирли ютуғимиз, ЖССТ маълумотига кўра, силга қарши олиб борилган тадбирларнинг натижалари бўйича Ўзбекистон Республикаси фтизиатрия хизматининг Европа ҳудудидаги 53 мамлакат орасида кучли учталикдан ўрин олгани бўлди. Албатта, бундай ижобий ўзгаришларга ўз-ўзидан эришилаётгани йўқ. Барчаси давлат даражасидаги эътибор самарасидир.\nЎзбекистон Соғлиқни сақлаш вазирининг маърузасидан сўнг ЖССТ Бош директори Тедрос Гебрейесус ва ЖССТнинг Европа минтақавий бюроси директори Жужанна Якаб мамлакатда соғлиқни сақлаш соҳасида олиб борилаётган ислоҳотларни юқори баҳолади. Қайд этилишича, Ўзбекистон тиббиётида яратилаётган янги тизим “Саломатлик — 2020” стратегиясига тўла мос келади.\nЖССТ раҳбари Тедрос Гебрейесус Ўзбекистонга келади\n12:02 / 26.05.2018


Жек Лондон. Кўрган-кечирганларим | www.ziyouz.uz\nБош саҳифа Жаҳон насри онлайн антологиясиЖек Лондон (1876-1916; АҚШ)Жек Лондон. Кўрган-кечирганларим\nМен 1876 йили Сан Францискода дунёга келдим. Ўн беш ёшимдаёқ ҳаётнинг аччиқ-чучугини тотиб кўрган йигит бўлиб етишдим. Агар қўлимга уч-тўрт чақа тушиб қолса, уларни обакидондонга эмас, май сотиб олишга сарфлардим. Эркак кишига айнан майхўрлик ярашади, деб ҳисоблардим ўша кезлари. Мана, ёшим ўттиздан ошибдики, қайтадан ўсмирга айланиб қолишни ич-ичимдан истайман, негаки, ўсмирлик лаззатларидан баҳраманд бўлиш менга насиб этмаган. Ҳаётга ҳам минбад аввалгидай жиддий қаролмайман. Яна ким билади, дейсиз, балки ўша умр баҳорига яна дуч келиб қоларман! Ҳаётда энг муҳими, масъулият эканлигини ақлимни таниганимдаёқ тушуниб етгандим. Хат-саводим қандай чиққанини эслай олмайман. Аммо беш ёшимдаёқ ўқиш ва ёзишни билардим. Илк бор Аламедадаги мактаб остонасига қадам қўйганим ҳали-ҳануз кўз ўнгимда. Кейин биз Ранчога ўтдик ва мен, саккиз яшар болакай ўзимни қора меҳнатга урдим.\nМенга Матеодаги бир кўрим-сизгина бино иккинчи мактаб вазифасини ўтади. У ерда мен қунт билан билимимни оширишга тиришардим. Синфда ҳар биримизга алоҳида парта берилганди. Аммо бу парталар кўпинча бизга керак ҳам бўлмас, сабаби, муаллимимиз дарсга маст ҳолда келарди. Орамиздан сал ботирроғимиз муаллимнинг жиғига тегиб ўйнашар, у ҳам қарздор бўлиб қолмаслик учун ўша ўқувчини тутиб олиб, тоза пўстагини қоқарди. Ана энди бу мактаб ҳақида тасаввурга эга бўлгандирсиз?! На туғишганларим, на ёр дўстларим адабиётга тариқча ҳам қизимасди. Назаримда, адабиёт оламига катта бобомнинг оз-моз алоқаси бор эди: бу чол тушмагур маъмурий округда котиб эди, хилват чакалакзорларда Инжилни завқ-шавқ ила тарғиб қилар, шу боис Патер Жонс лақабини олганди.\nБолалик чоғларимдаёқ мени одамларнинг жаҳолат ботқоғига ботганлиги ҳайратга соларди. Тўққиз ёшимда Вашингтон Ирвингнинг “Ҳамро”сини зўр иштиёқ билан ўқиб чиқдим ва ранчодагилардан биронтаси бу китоб ҳақида билмаслиги ҳеч ақлимга сиғмасди. Вақт ўтиб, бундайин жаҳолат фақатгина қишлоғимизда ҳукм суради, шаҳарда эса ҳаёт умуман бошқача бўлса керак, деган хулосага келдим. Шундай қилиб, бир куни ранчомизга шаҳардан бир киши келди. Бошмоқларига қарасангиз, юзингизнинг аксини кўришингиз мумкин, эгнида мовут пальто. Маърифатли киши билан мубосаҳа қилишнинг айни вақти, деб ўйладим. Шаҳарлик меҳмонни ўзимнинг “қасримга” – эски, ярим вайрона кулбамга таклиф этдим ва ундан “Ал Ҳамро” ҳақида сўрай бошладим. Ҳайҳот, у ҳам ранчо аҳолиси каби жоҳил бўлиб чиқди. Шунда дунёда иккитагина оқил одам бор, улардан бири – Вашингтон Ирвинг, ҳамда иккинчиси – мен, деган фикрга келдим.\nЎша пайтлар “Ал Ҳамро”дан ташқари асосан ўн центлик романлар (мен уларни батраклардан сотиб олардим) ва рўзномаларни ўқиб чиқардим. Ҳафталик рўзномаларда кўпроқ ўзлари қашшоқ бўлса-да, қалблари пок кишилар ҳаёти ҳақидаги ажойибу ғаройиб асарларни ўқир эдим. Бундай мутолалардан сўнг онгу тафаккурим ўзига хос тарзда такомиллашиши лозим эди, лекин мен қўлимга нима тушса, шуни ўқиб кетаверардим. Бунга ёлғизлигим сабаб бўлгандир, балки. Уйднинг “Сигна” қиссаси менда катта таассурот қолдирди. Қиссани икки йил мобайнида қайта-қайта ўқидим.\nҚиссанинг хотимасини йиллар ўтгач, оқ-қорани танийдиган ёшга етганимда англаб етдим. Китобнинг якунловчи боблари йиртиб олинган бўлиб, ўшанда асар қаҳрамони билан биргаликда орзулар салтанатида сайр этардим. Қаҳрамонни олдинда ёвуз Немезида кутаётганлиги етти ухлаб тушимга ҳам кирмаганди. Ўша чоғлар менга асалариларга кўз қулоқ бўлиб туриш топширилганди, дарахт тагига ёнбошлаб олиб, тонг саҳардан то қош қорайгунча асалариларнинг уяларига ғуж бўлишини кутиб ҳам ўқирдим, ҳам мириқиб ширин ҳаёлларга берилардим.\nЛивермере водийси шу қадар теп-текис, зерикарли макон эдики, ҳатто водийни ўраб турган тепаликлар ҳам мени ўзига ром этолмасди. Хаёлларимни биргина жараён – асалариларнинг уяларига тўпланишларигина тўзғитиб юборарди. Ўша заҳоти жар солиб одамларни чорлардим, улар эса сув тўлдирилган хумга декча, челак кўтариб, югуриб келишарди. Ёдимда “Сигна”нинг биринчи сатрлари шундай бошланарди: “Бу бор-йўғи бир кичкина болакай эди, шундай эса-да, бу болакай буюк мусиқачи бўлиб етишишни, бутун Оврўпа унинг оёқлари остида ётишини орзу қиларди. Ҳа, мен ҳам кичкина болакай эдим… Нима учун энди ўша митти болакай қилган ишни мен амалга оширолмас эканман?!\nКалифорния ранчосидаги ҳаёт ўта зерикарли эди. Ҳар куни уфқ ортига кетиб, дунёни кўришни орзу қилардим.\nТушунарсиз ғалати шивир-шивирлар йўлга отланишимга ундарди. Мен гўзалликка интилардим, бинобарин, атрофимда зиғирча ҳам гўзалликни кўрмасдим. Тепаликлару водийлар жонимга текканди. Мусофирчиликда юрганимдагина уларни қанчалик севишимни англадим.\nРанчони тарк этиб, Оклендга кўчиб ўтганимда ўн бир ёшда эдим. Окленд жамоат кутубхонасида дуч келган китобни ютоқиб ўқиганча талай вақт ўтириб қолардим. Узоқ вақт давомида китоб ўқиш оқибатида ўзимда қандайдир руҳий касаллик аломатларини ҳам сеза бошлагандим. Ўқиган сарим олам сир-синоатларидан бохабар бўлиб, хом хаёллардан халос бўлардим. Тирикчилик учун кўчаларда газета сотиб кун кўрардим. Ўн олти ёшимгача қорин қайғусида ўзимни ўққа-чўққа уравердим, ишим ўқишимга, ўқишим ишимга уланиб кетар, бош қашишга фурсат тополмасдим.\nЎша йиллари саргузашт излаб, уйдан чиқиб кетдим. Мен қочиб кетмадим, шунчаки иссиқ ўрнимни тарк эдим. Кўрфазга тушиб, денгиз чиғаноғини овловчи қароқчиларга қўшилдим. Қароқчиларнинг ҳам омадлари чопавермас, агар қўлга тушсам, нақ беш юз йилга зиндонбанд этилардим. Кейинроқ Шхунага матрос бўлиб ёлландим, лосось овладим. Балки ишонмассиз, аммо кейинги фаолиятим денгиз патрулида давом этди. Мен ҳар қандай балиқ овлаш қонунига хилоф иш тутувчи қонунбузарларни қўлга олишим лозим эди. Бундай бузғунчилар – хитойлар, греклар, итальянлар ғайриқонуний равишда балиқ овлашар, соқчилар гуруҳи жонларини хатарга қўйиб, уларни тартибга чақиришарди.\nКейин эса бошқа кемага матрос бўлиб ёлланиб, Япон денгизи соҳиллари томон сузиб кетдим. У ердан Беринг денгизига ўтиб кетдик. Етти ой давом этган денгиз мушуги овидан сўнг Калифорнияга қайтдим ва турли юмушларга қўл урдим. Кўмир туширдим, портда ҳаммол бўлдим, Жут тайёрлайдиган фабрикада ишладим. Фабрикада тонг соат олтидан кеч соат еттигача тер тўкишга тўғри келарди. Келаси йил яна денгиз сафарига отланишни кўзлаб қўйгандим, бироқ кемадош оғайниларимга қўшилиш насиб этмади. Улар “Мери Томас”да сузиб кетишибди – тақдирни қарангки, кема бутун командаси билан денгиз қаърига ғарқ бўлибди.\nЖут фабрикасида ишлаб юрган кезлардаёқ ёзишни машқ қила бошлагандим. Фабрикада иш ўн уч соат давом этар, ижод учун вақт жуда оз қоларди. Сан Францискодаги “Колл” ҳафталиги очерклар бўйича танловини эълон қилди. Онам мени бир амаллаб кўндирди. Шундай қилиб, мен “Япония соҳилларидаги тўфон” сарлавҳали очерк ёздим. Чарчаганимга қарамай, ярим кечаси очерк ёзишга киришдим ва токи икки мингта сўзни қоғозга туширмагунимча бош кўтармай ёзавердим. Аммо мавзуни тугата олмадим. Эртасига тунда ҳам қўлимга қалам олиб, кўзим юмилиб кетай-кетай деса-да, яна икки мингта сўзни битдим. Учинчи тундагина ёзганимни таҳрир қилиб, танлов шартларига мувофиқлаштирдим. Биринчи ўрин менга насиб этди. Иккинчи ва учинчи ўринларга эса Стенфорд ҳамда Беркли университети талабалари лойиқ деб топилди.\nТанловда ғолиб бўлганим ёзувчилик ҳақида жиддийроқ ўйлаб кўришимга сабаб бўлди. Лекин ташвишларим бошимдан ошиб ётарди, адабий фаолиятни кейинроққа суриб қўйдим. Ўша пайтда “Колл” учун ёзган бир мақоламни ҳам таҳририят рад этганди.\nБутун бошли Қўшма штатларни Калифорниядан тортиб Бостон-гача кезиб чиқдим. Тинч океан соҳилларига Канада орқали ўтар эканман, дарбадарлигим учун панжара ортида ўтириб чиқишимга тўғри келди. Жаҳонгашталикдан орттирган тажрибам мени социалистга айлантирди. Меҳнатнинг таги роҳатлигини аллақачонлар тушуниб етгандим. Меҳнат – бу ҳамма нарса. Меҳнат – бу нажот. Ўта оғир иш кунидан сўнг қалбим қанчалик фахр туйғусига тўлиб-тошганини тасаввур ҳам қилолмайсиз. Капиталистлар эскплуатация қилган ёлланма қуллар ичида мен энг фидойиси эдим. Бир сўз билан айтганда, менинг шодмон шахсиятпарастлигим собидқадам буржуазия одоб-ахлоқининг асири эди. Ғарбдан, қайсики, одамлар арзон-гаров сотиладиган, ишнинг ўзи хожасини излаб юрадиган макондан, кишилар тилларини осилтириб зир югурганча иш ахтариб юрадиган Шарқий штатларнинг аҳолиси зич ишчи марказларига бориб қолдим. Бу манзаралар мени ҳаётга умуман бошқача кўз билан қарашга мажбур этди. Мен ахлатхоналардаги жамият жарлиги тубидаги ишчиларни кўрдим. Шунда ҳеч қачон оғир жисмоний меҳнат қилмасликка, ўта зарур бўлгандагина бу билан шуғулланишга ўзимга-ўзим сўз бердим. Ўшандан бери оғир жисмоний меҳнатдан ўзимни олиб қочаман.\nОклендга қайтиб, ўрта мактабни тугаллаётганимда ўн тўққизда эдим. Ҳар ойда мактаб журнали чоп этиларди. Журналга ўз ҳикояларимни тақдим этдим. Ҳикояларимда денгиз сафарлари ва жаҳонгашталикдаги бошимдан кечирганларимни ёздим. Ўқиш билан бирга тунги дарбонлик ҳам қилардим. Устига-устак социалистик қарашларим ҳам кенгайиб, “социалистик йигитча” деган номни орттириб олгандим. Бунга сабаб кўчалардаги намойишларда иштирок этганим учун ҳибсга олинганлигим бўлди. Кейин Калифорния университетига ўқишга қабул қилиндим. Олий маълумотли бўлиш бахтидан мосуво этилишни сира истамасдим. Кирхонада ишлаб, қолаверса, адабий фаолият билан шуғулланиб, нон топа бошладим. Меҳнатга бўлган иштиёқим қанчалик юқори бўлмасин, ўзим учун белгилаган вазифаларим жуда мушкул эди ва ярим йил ўтар-ўтмас университет билан хайрлашдим.\nМен ҳамон кирхонада кийим дазмоллар, бўш қолдим дегунча қўлимга қалам олардим. Лекин кўпинча қўлимда қалам билан ухлаб қолардим. Кирхонадан ҳайдалганимдан сўнг ўзимни тўлиқ адабий фаолиятга бағишладим. Қўлёзмаларим устида уч ой ўтириб, мендан ёзувчи чиқмайди, деган қарорга келдим ва олтин излаб Клондайкка йўл олдим. Бир йил ўтмай, хасталаниб қолганлигим боис ватанга қайтишим лозим бўлиб қолди. 1900 мил масофани денгизда эшкак эшиб ўтишга тўғри келди. Клондайк сафарида юрганимда тўсатдан отам вафот этди. Энди оила ташвишлари бор бўйича менинг гарданимда эди. Калифорнияда ишсизлик ҳукм сурар, мен бир чақасиз қолгандим. Иш излаб, тоза тентирадим, шу билан бирга “Дарё бўйлаб қуйига” номли ҳикоямни ёзиб тугатдим. Аммо ҳикоям рад этилди. Ушбу ҳикоямнинг тақдири ҳал бўлар экан, йигирма мингта сўздан иборат янги ҳикояни ёзиб ташладим, уни бир газета бир неча сонларда чоп этмоқчи эди, бироқ газета ҳикояни яроқсиз деб топди. Шунча рад жавоб-ларига қарамай, тинмай ёзавердим. Ниҳоят, Калифорниядаги бир журнал ҳикояларимдан бирини қабул қилди ва беш доллар қалам ҳақи берди. Шундан сўнг, “Қора мушук” ҳикоям учун қирқ доллар таклиф қилди. Шу тарзда ишларим юришиб кетди. Эндиликда мен оила боқиш учун кўмир туширишим шарт эмасди.\n1900 йили биринчи китобим дунё юзини кўрди. Газетада ишлаб оиламни тебратсам бўларди, лекин бу, вақтни зое кеткизувчи машинанинг қулига айланиб қолмаслик учун етарлича соғлом фикрга эга эдим. Бўлажак адибларни, ҳали улар донгдор адиб бўлиб етишмасларидан аввал, айнан газета таназзулга олиб боради, деб ҳисоблайман. Ўзимни журнал ходими сифатида синаб кўрганимдан сўнг газеталар учун ёза бошладим. Мен интизом билан ишлаш тарафдориман ва ҳеч қачон илҳомни кутиб ўтирмайман. Феъл-атвор жиҳатидан нафақат лоқайд ва тартибсиз, балки бироз дилгирроқман. Лекин мен ўзимдаги бу иллатларни енга олдим. Мен зўр спорт ишқибозиман. Мунтазам равишда бокс, қиличбозлик, сузиш, от спорти билан шуғулланаман. Гарчи шаҳарда туғилган бўлсам-да, чекка-чекка масканларни хуш кўраман. Энг яхшиси, қишлоқда ҳаёт кечириш. Ўша ердагина табиат билан ошно бўласан. Аввал бошда ёзувчилардан қисман Карл Маркс ҳамда Спенсер менга катта таъсир ўтказишган. Агар бесамар ўтган ўсмирлигимга қайта олганимда эди, жон деб мусиқа билан шуғулланган бўлардим. Агар ёшлик чоғларимда қўлимда бир ёки икки миллиард доллар бўлганида, ўзимни шеърлар ва памфлет ёзишга бағишлардим. Ўзимнинг энг яхши асарларим деб “Оқсоқоллар иттифоқи” ва “Кэптон Уэсс мактублари”дан баъзи бир сатрларни айтишим мумкин. Айтгандай, “Оқсоқоллар иттифоқи” баъзи бировларга ёқмайди. Улар ёрқинроқ, қувноқроқ асарларни афзал кўришади. Ёшим бир жойга бориб қолганда, эҳтимол, мен ҳам уларнинг фикрига қўшиларман.\n Патер – католик руҳонийси\n Немезида – юнон мифологиясида ёвузлик маъбудаси.\n Ш х у н а – кичикроқ елканли кема.\n Гўшти қизил балиқ.\n Ж у т – Ҳиндистон канопи.


ЎЗБЕКИСТОН ТУРИНДУСТРИЯСИ - Ўзбекистон овози газетаси\nЯпониядаги сайёҳлик компанияларини ўзига жалб этмоқда\nЯпонияда фаолият кўрсатадиган JTB Corporation, Hankyu Travel, World Air-Sea Service, Overseas Tour Operators Association of Japan (OTOA) ва Япония сайёҳлик агентликлари уюшмаси — (JATA) сингари етакчи сайёҳлик компаниялари ўзларининг веб-саҳифаларида Ўзбекистоннинг бой сайёҳлик салоҳиятига бағишланган мақолаларни эълон қилди.\nМазкур мақолаларда республикамиз сайёҳлик индустриясини янада ривожлантириш учун катта имкониятларга эга эканлиги қайд этилган. Уларда Буюк Ипак йўлидаги Ўзбекистоннинг қулай жўғрофий жойлашуви, республикамизнинг турли давр ва цивилизацияларга хос бўлган 7000 дан зиёд ёдгорликларга эга эканлиги ва уларнинг кўпчилиги ЮНЕСКО Бутунжаҳон мероси рўйхатидан жой олгани алоҳида қайд этилган.\n«Биргина Шарқ дурдонаси — Самарқанднинг ўзида бугунги кунда бутун жаҳонга машҳур бўлган Ўрта аср Шарқ меъморчилигининг энг гўзал намуналарини ўзида жо қилган Регистон меъморий ансамбли, Улуғбек расадхонаси, Бибихоним масжиди, Амир Темур мақбараси сингари кўпгина диққатга сазовор жойлар мавжуд. Бухоро ва Хива ҳам ўзларининг маҳобатли миноралари, масжид ва мадрасалари, савдо гумбазлари ва бозорлари, ҳовузлари ҳамда майдонлари билан меҳмонларни ошуфта қилмоқда.\nJTB Corporation ўз ўқувчиларини республикамизда ушбу жабҳани ривожлантиришга қаратилаётган катта эътибор билан атрофлича таништирган. «Президент Ислом Каримовнинг 1992 йил 27 июлдаги Фармонига биноан «Ўзбектуризм» Миллий компанияси ташкил қилинди. Унга давлатнинг ушбу йўналишдаги сиёсатини амалга ошириш, сайёҳликни ривожлантиришнинг миллий моделини шакллантириш вазифаси юкланди. 1999 йили «Сайёҳлик тўғрисида»ги Ўзбекистон Республикаси қонуни қабул қилинди. Бундан кўзланган асосий мақсад меҳмондўстлик индустриясидаги муносабатларни, шунингдек, саёҳатчиларнинг қонуний ҳуқуқларини ҳамда ушбу соҳа субъектларини ҳимоя қилишни ҳуқуқий жиҳатдан тартибга солиш билан изоҳланади», деб ёзади JTB Corporation.\nWorld Air-Sea Service порталида эълон қилинган мақолада эса Ўзбекистонда изчил ривожланаётган замонавий сайёҳлик инфратузилмасига, жаҳон андозаларига жавоб берадиган транспорт тизимига алоҳида эътибор қаратилган. «Тошкент, Самарқанд, Бухоро, Урганч, Фарғона ва Навоийда халқаро аэропорт мақомига эга бўлган ҳаво бандаргоҳлари фаолият кўрсатмоқда. «Ўзбекистон ҳаво йўллари» Миллий авиакомпанияси энг замонавий Boeing ва Airbus авиалайнерларига эга бўлиб, Европа, Осиё, Яқин Шарқ ва Шимолий Американинг 50 дан зиёд мамлакатига мунтазам ҳаво қатновларини амалга оширмоқда. Тошкент — Самарқанд ҳамда Тошкент — Қарши шаҳарлари ўртасида\nИспаниянинг PATENTES TALGO S.L. компаниясида ишлаб чиқарилган, юқори тезликда ҳаракатланадиган Afrosiyob поездлари қатнамоқда».\nШунингдек, япониялик туроператорлар мамлакатимиз сайёҳликнинг янги турлари, шу жумладан, экотуризм, геотуризм, экстремал, тиббий ва маданий йўналишлардаги сайёҳлик ҳамда альпинизм, рафтинг, балиқ ови йўналишларида ҳам катта ўсишга эришганини ўз ўқувчиларига маълум қилган.\nЮқорида номлари тилга олинган манбаларда эътироф этилишича, «буларнинг барчаси республика раҳбарияти томонидан сайёҳлик соҳасида оқилона сиёсат олиб борилаётганидан далолат беради».


Қирғизистон собиқ президенти Қурманбек Бакиевга нисбатан янги айбловлар эълон қилинди » Ўзбекистон янгиликлари – Zamin.uz\nZAMIN.UZ / Дунё / 23 Ноябр 2015 года506\nҚирғизистон собиқ президенти Қурманбек Бакиевга, шунингдек, унинг укаси Жонибек Бакиевга нисбатан янги айбловлар эълон қилинди, дея хабар бермоқда «ТАСС» Қирғизистон бош прокуратурасига таяниб. Собиқ президент, унинг укаси ва юқори мансабли собиқ амалдорлар гуруҳи 2008 йилда Бишкек ташқарисидаги ер майдонларини бир категориядан бошқасига ноқонуний равишда ўтказганликда айбланмоқда. Шу туфайли собиқ президент ва унинг укасига «Коррупцияда шериклик қилиш», қолганларга «Хизмат лавозимини суиистеъмол қилиш» айбловлари қўйилди. Жиноят иши Бишкек шаҳар Октябрь тумани судига кўриб чиқиш учун йўналтирилди. Эслатиб ўтамиз, Қирғизистон собиқ президенти Қурманбек Бакиев 2010 йил 7 апрелдаги оммавий қирғинни уюштиришга алоқадор деб топилиб, мол-мулки мусодара қилинган ҳолда умрбод қамоқ жазосига сиртдан ҳукм қилинган эди. Аввалроқ Қурманбек Бакиев Буюк Британия фуқароси Шон Дейлига суиқасд ташкил қилишда айбланиб 25 йилга озодликдан маҳрум қилинган эди. Бакиев 2005–2010 йилларда президентлик қилган. 2010 йил апрель воқеаларида қўзғолончилар ва ҳукумат кучлари ўртасидаги тўқнашувларда 80 дан ортиқ киши ҳалок бўлган, яна 300 киши яраланган. Тўнтаришдан кейин президент Александр Лукашенко таклифи билан Белоруссияга кетган. Қирғизистон ҳукумати тепасига келган рақиблари Бакиевни топширишни талаб этишган, аммо Белоруссия уни Қирғизистонга топширишдан бош тортган. Манба: Daryo.uz\nЎқишни тавсия қиламиз Хорижда Януковичга яқин амалдорларнинг салкам 250 млн долларга тенг мол-мулки хатланди\n17:40 / 22-02-2015


МИОПАТИЯ ҳақида ЁКИ МУСКУЛЛАР НЕГА ОЗАДИ? » Тиббий психология – Расмий сайт\nЯнгиликлар » Энциклопедилар » МИОПАТИЯ ҳақида ЁКИ МУСКУЛЛАР НЕГА ОЗАДИ?\nМИОПАТИЯ ҳақида ЁКИ МУСКУЛЛАР НЕГА ОЗАДИ?\nМиопатия – мускулларнинг зўрайиб борувчи озиши билан кечадиган касаллик бўлиб, асосан, болалик даврида бошланади. Миопатия мускуллар функциясининг бузилиши деган маънони англатади. Миопатиянинг иккинчи номи миодистрофиядир. Мио – мускул, дистрофия эса озиш, бузилиш, кичрайиш деган маънони англатади. Демак, миодистрофия дегани мускул толаларининг бузилиши, озиши ва кичрайиши дегани. Миопатия ёки миодистрофия – бу икки хил ном билан аталувчи битта касаллик. Бироқ бу касалликнинг тури жуда кўп.\nМиопатияларнинг аксарияти XVIII–XIX асрларда бир қатор невролог олимлар, яъни Шарко, Эрб, Рот ва Дюшенн томонидан ўрганилган ва уларнинг белгилари ёзиб қолдирилган. Ушбу олимлар вафотидан кейин миопатиялар уларнинг номи билан атала бошланган.\nЯхшиям шундай қилишган. Бўлмаса, невропатологлар ташхис қўйишда адашиб кетишарди. Нима учун? Чунки уларнинг белгилари бир-бирига жуда ўхшаш. Масалан, Эрб миопатияси билан Дюшенн миопатияси бир-бири билан фақат 3 та белги билан фарқ қилади: Дюшенн фақат ўғил болаларда учрайди (қизлар касалланишмайди), анча эрта, яъни 3-5 ёшларда бошланади ва юрак мускуллари кўпроқ зарарланади. Эрб миопатиясининг Дюшенн миопатиясидан фарқи, бу касаллик билан ўғил болалар ҳам, қиз болалар ҳам касалланишади, бир оз кечроқ, яъни 8-15 ёшларда, юрак мускуллари унчалик зарарланмайди.\nМиопатияларни ўзаро солиштириб чиқиб, уларнинг 20 дан ошиқ ўхшаш белгиларини ажратиб чиқдик. Бу белгиларни келтириб ўтамиз. Агар текширилаётган болада ушбу белгилар бўлса, демак, унда миопатия ривожланган ёки ривожланаётган бўлиши мумкин.\nМиопатиялар учун хос бўлган умумий белгилар:\n– Деярли барча миопатиялар болалик ва ўсмирлик даврида бошланади.\n– Бу касалликларнинг аксарияти наслий хусусиятга эга ва кўп ҳолларда оилавий бўлиб учрайди.\n– Касаллик секин-аста бошланади ва зўрайиб боради.\n– Дастлабки симптом – мускуллар ҳолсизлиги бўлиб, улар дастлаб сон ва тос мускулларида симметрик тарзда ривожланади. Бироқ баъзи миопатиялар юз ва елка мускуллари озишидан бошланади.\n– Сон мускуллари озиши ва узоқ вақтгача болдир мускулларининг сақланиб қолиши миопатиялар учун жуда хос.\n– Агар озиш қўл мускулларига ўтса, елка ва билак мускуллари оза бошлайди, лекин қўл панжасини букиб-ёзувчи мускуллар озмайди ва уларнинг кучи ҳам сақланиб қолади. Елкасини ҳам кўтара олмаётган болага “Қўлимни бир сиқиб кўрчи” десангиз, у қўлингизни оғрийдиган даражада сиқади.\n– Оёқ-қўлларда мускуллар тонуси ва пай рефлекслари ҳам пасаяди.\n– Агар боланинг оёқларига зимдан қаралса, унинг сонидан болдири йўғон бўлиб кўринади.\n– Сезги бузилишлари бўлмайди, оғриқлар кузатилмайди, боланинг ақлий фаолияти сақланиб қолади. Баъзи болалар ҳатто ўз тенгдошларидан ақлли ҳам бўлишади.\n– Беморнинг юзи ҳам, пешонаси ҳам силлиқ бўлади, кулганда ажинлар пайдо бўлмайди.\n– Агар болани иккала қўлтиғидан ушлаб тепага кўтарса, боланинг ўзи қолиб елкалари кўтарилади.\n– Кураклар атрофидаги мускуллар озганлиги сабабли боланинг кураклари худди қушларнинг қанотига ўхшаб қолади.\n– Тос мускуллари озганлиги сабабли бола қадам ташлаганда худди ўрдакка ўхшаб гавдасини гоҳ бир томонга, гоҳ иккинчи томонга оғдириб юради. Бунда боланинг гавдаси қадам ташлаган томонга оғади.\nБоланинг ўрнидан туришига қараб ҳам ташхисни тўғри аниқлаш мумкин. Агар чалқанчасига ётган бемордан ўрнидан туриш сўралса, у аввал ён томонга ағдарилиб, қорни билан ётиб олади. Кейин иккала қўли ва тиззалари билан полга суяниб, “тўрт оёқ” бўлиб олади. Сўнг бир қўли билан сонига суяниб, энгашиб ўрнидан туради.\nУшбу кўрсатиб ўтилган белгилар миопатияларнинг деярли барча тури учун хос. Бу касалликни батамом даволаш усуллари ҳанузгача ишлаб чиқилмаган. Бугунги кунда унинг зўрайиб боришини тўхтатиш мумкин, холос.\nБу касалликнинг олдини олиш ҳақида ўз фикр-мулоҳазаларимни келтириб ўтмоқчи эдим. Чунки бу касаллик Европада кам, Шарқда эса кўп учрайди. Бунинг асосий сабабларидан бири – Шарқ давлатлари аҳолиси учун қариндош-уруғлар орасида турмуш қуришнинг кўплигидир.\nХўш миопатиялар кимларда ва нима учун ривожланади? Мускуллар нима учун озиб боради?\nМиопатиялар наслий касаллик бўлиб, улар қариндош-уруғлар ўзаро турмуш қурганда кўп учрайди. Ушбу касаллик ривожланган болаларнинг ота-онаси бир-бири билан қариндош бўлади. Бечора касал боланинг айби – унинг ота-онаси ўзаро қариндош бўлганлигида. Афсуски, баъзи вилоятларда қариндошга қиз бериш ва қиз олиш жуда удум бўлиб кетган. Бу нафақат тиббий қонунларга зид, қайсидир маънода уят ҳамдир. Болалигида бирга ўсиб катта бўлган ака-сингиллар йиллар ўтиб эр-хотин бўлишини кўз олдингизга келтириб кўринг. Ўша невараларнинг буваси ёки бувисидан “Нима учун бундай қилдингиз, ахир бу мумкин эмас-ку!” деб сўрасангиз, “Ахир қариндош-уруғчилик узилмасин деб шундай қилувдим” дейди кўзёши қилиб. Қариндош-уруғчиликни сизлар узмасангиз, уни генлар албатта узади! Бунга бор йўғи 3-5 йилнинг ўзи етарли.\nШунинг учун ҳам миопатияларнинг аксарияти бола 3-5 ёшга етганда ривожлана бошлайди. Халқ тили билан айтганда, иккала қариндош геннинг бир-бирини кўргани кўзи йўқ. Агар қариндош генлар битта организмда учрашиб қолишса, улар ўша организмни емирмасдан қўймайди. Бунинг оқибатида бора-бора қариндош-уруғчилик ҳам узилади, бола эса ногирон бўлиб қолади!\nФарзандларида наслий касалликлар аниқланган қариндош эр-хотинлар баъзан мендан сўрашади: “Бир нечта фарзандим бор, агар сабаб қариндошчиликда бўлса, унда нима учун биттаси касал-у, қолганлари соғ?”.\nҲаммамиз мактабда биология фанини ўтганмиз. Менделнинг нўхатлар билан ўтказган тажрибаларини бир эсланг. Наслдан-наслга ҳамма белгилар ўтавермайди. Ота-онадаги аломатлар унинг фарзандларига генлар орқали узатилади. Қариндошлар орасидаги жинсий яқинликлар натижасида организмда патологик генлар пайдо бўлади. Ушбу патологик генлар касаллик ташувчи бўлишади. Бу патологик генлар ё қиз болага ёки ўғил болага касалликни олиб ўтади.\nАгар биринчи авлодда касаллик пайдо бўлмаса, кейинги авлодларда албатта ривожланади. Шунинг учун ҳам баъзан беморнинг ота-онасидан “Бизлар эмас, боламизнинг буваси ва бувиси қариндош бўлган”, деган гапни эшитамиз.\nАгар оилада 4 нафар фарзанд бўлиб, уларнинг учтаси қиз ва биттаси ўғил бола бўлса-ю, касаллик ўғил болада ривожланса, демак, патологик ген ўғил болага ўтган бўлади. Учала қизга эса соғлом генлар ўтган ҳисобланади. Соғлом туғилган фарзандлар қариндошлар билан турмуш қуришса, уларнинг фарзандларида наслий касалликлар ривожланиш хавфи янада ошади. Агар қариндош эр-хотинлардан дунёга келган соғлом фарзандлар кейинчалик бегоналар билан турмуш қуришса, улардан соғлом болалар дунёга келиши мумкин. Барибир шундай бўлса-да, хавф сақланиб қолади.\nҚўшилган: 18:25 / 18-04-2021 Ўқилди: 170\n"Энциклопедилар" бўлим бўйича\nМИОШИ ТИПИДАГИ ДИСТАЛ МИОПАТИЯ\nОКУЛЯР МИОПАТИЯ (ГРЕФЕ ОФТАЛМОПЛЕГИЯСИ)


Ўзбекистон Республикасида аҳолини омикрондан ҳимоя қилиш бўйича барча чоралар кўрилди\nЎзбекистонда омикроннинг мамлакатга кириб келишига қарши барча чоралар кўрилди\n5 Yanvar 14:14 COVID-19\nCOVID-19 КОРОНАВИРУС нинг янги нинг янги штамми Омикрон ШТАММ янги штамм янги штамми\nЎзбекистон санитария-эпидемиология осойишталиги ва аҳоли саломатлигини муҳофаза қилиш хизматидан маълум қилишларича, мамлакатимиз аҳолисини омикрон штаммидан ҳимоя қилиш учун барча чоралар кўрилмоқда.\nСанитария-эпидемиология осойишталик ва аҳоли саломатлигини муҳофаза қилиш хизмати директори ўринбосари, Коронавирусга қарши кураш штаб аъзоси Ботир Қурбонов Ўзбекистонга омикрон-коронавируснинг янги штамми кириб келиши эҳтимолини баҳолади.\nУнинг сўзларига кўра, Ўзбекистон жорий йилнинг 10-январига қадар COVID-19 нинг янги штамми сабабли бир қанча давлатлар билан авиақатновларни тўхтатди. Хусусан, булар Жанубий Африка, Ботсвана, Намибия, Зимбабве, Мозамбик, Мадагаскар, Лесото, Эсватини, Танзания ва Гонконгдир.\nБундан ташқари, Ўзбекистон ушбу давлатлар фуқаролари, шунингдек, ушбу давлатлар ҳудудида доимий истиқомат қилувчи ёки охирги 14 кун давомида у ерда бўлган шахсларнинг киришини тақиқлади.\nМахсус комиссиянинг 2021-йил 19-июлдаги қарорига кўра, чегара пунктларида 1 миллион 398 минг 486 нафар фуқаро коронавирусга текширилди. 3309 кишида коронавирус аниқланган, шундан 1371 нафари хорижий фуқаролардир. 2077 киши касалхонага ётқизилди, 1382 киши уй карантинига жойлаштирилди.\nЭслатиб ўтамиз, аввалроқ Санитария-эпидемиология осойишталиги ва аҳоли саломатлигини муҳофаза қилиш хизмати раҳбари ўринбосари Нурмат Отабеков ҳам мамлакатга COVID-19 нинг янги штамми кириб келиши эҳтимолини баҳолаган эди.\n“Омикрон SARS-CoV-2 мутатсияларидан биридир. Янги штамми тарқалаётган Африка мамлакатлари билан тўғридан-тўғри рейсларимиз йуқ, аммо касаллик бизга иккинчи ва учинчи давлатлар орқали кириб бориши эҳтимоли бор”, деди у.\nМутахассиснинг фикрича, вақт ўтиши билан янги штамм билан касалланган беморларни даволаш учун алоҳида протокол пайдо бўлади, аммо мавжуд диагностика ва даволаш усуллари янги COVID-19 штаммига қарши самарали бўлади.\nБундан ташқари, Атабеков пода иммунитетини шакллантириш орқали эпидемиологик вазиятни сақлаб қолиш мумкинлигини айтди.\n“Вакциналар ҳар қандай штаммга қарши самарали. Агар одам янги штамм билан касалланган бўлса, унда барча дозалар билан эмланганда касаллик жиддий асоратларсиз ўтади. Мамлакатда ваксинанинг кучайтирувчи дозасини олиш имконияти ҳам бор”, — деди мутахассис.\nЯкунда у ўзбекистонликларни коронавируснинг янги штамми фаол тарқалаётган мамлакатларга саёҳат қилишдан тийилишга чақирди.\nСЕС бошлиғининг ўринбосари эмлаш ҳақидаги сохта нарсаларга изоҳ берди\nМутахассис: коронавирус учун сирка билан ювиш самарасиз ва хавфли\nЕвропа Иттифоқи вакцина ишлаб чиқарувчи AstraZeneca компаниясини судга беради\nНима учун Урта-Чирчиқ туманидаги эмланган одам вафот этди


“Қирғизнефтегаз” молиявий текширувга қадар сиртдан бошқарилади | ҚИРҒИЗИСТОН ЯНГИЛИКЛАРИ\n“Қирғизнефтегаз” молиявий текширувга қадар сиртдан бошқарилади\nБош вазир Алмаз Атамбаев Жалолобод вилоятига ташрифи вақтида шуни айтиб ўтдики, комиссия ушбу нефт ишлаб чиқарадиган корхонани охирги тўрт йил ичида иш фаолиятини текшириб чиқмагунча у томондан тайинланган ташқи бошқарувчи бу корхона устидан раҳбарлик қилади.\nҲукумат бошчиси корхонанинг фолиятини текширув жараёнини шахсий назорати остига олишини таъкидлаб ўтди. Унинг сўзларига қараганда ОҲЖ “Қирғизнефтегаз” бундан буён “қандайдир оиланинг ёки сиёсий партиянинг кормушкаси” бўлмайди.\n“Комиссия текширувни якунламагунича, бу ерда [Қирғизнефтегазда] сиртқи бошқарувчи ишлайди. Керак бўлса бир ой, балки бир йил. Ўзим ҳамма нарсани билмагунимга қадар ташқи бошқарувчи раҳбарлик қилади” - деди Атамбаев.\nАгар ушбу корхонадан маблағлар ўғирланган бўлса, айбдорлар қонун асосида жазоланади, деб билдирди Атамбаев.\n“Ўғри қамоқда ўтириши керак” - деди ҳукумат бошлиғи.\n31 майда ОҲЖ “Қирғизнефтегаз” масаласи бўйича ҳукумат йиғилишида бош вазир Алмазбек Атамбаев корхонага сиртқи бошқарувчи деб шу корхонинг ўзида бир қанча йиллардан бери ишлаб келаётган Жениш Джумашевни бир ой муддатга тайинлади.\nШу вақт мобайнида идоранинг ҳамда раҳбарлар кенгашининг ваколатлари тўхтатилади.\nШу йиғиннинг ўзидаёқ давлат мулк вазири Нурдин Илебаев истеъфога чиқди. “Соғлигим туфайли” истеъфога чиқишга мажбур бўлдим” - деб тушунтирди Илебаев, КирТАГ агенствосига берган суҳбатида.\nДавлат мол-мулк бошқармалиги ОҲЖ “Қирғизнефтегаз”нинг 85,16 фоиз акциясига эгадордир.\nЯнги бош директор тайинлангани сабабли ишчиларнинг норозилик акциялари ушбу нефт ишлаб чиқариладиган корхонада шу йилнинг март ойи бошларида бошланган.\nШу вақтда ишчилар давлат мол-мулк бошқармалиги бош акционер бўлгани учун 2010 йил апрел ойи қўзғолонидан сўнг ушбу лавозимга тайинланган Қанибек Масировни ишдан бўшатиб, унинг ўрнига Ринат Макеновнинг номзодини таклиф этди.\nЛекин давлат мол-мулк бошқармасининг пресс-хизмати бу маълумотни ёлғон деб уни инкор килди.\nКечроқ 20 апрелда ОҲЖ «Қирғизнефтегаз» акционерлари йиғинининг мажлиси бўлиб ўтди. Унда корхонанинг бош директори лавозимлигига Кенеш Масиров сайланди.\nБу лавозимдан четланган Канибек Масировнинг тарафдорлари Ушбу йиғинни ноқонуний деб билиб Жалолобод районлараро судига хамда Бишкек щаҳрининг районлараро судига даъво қилишди.\nЎзларини бош директор деб ҳисоблаб корхонани бир пайтда иккала Масировлар бошқармоқчи бўлишди. Қарама - қаршиликлар оммавий протест акциясига айланди.\nНефтчиларнинг охирги митинги 31 майда бўлиб ўтди. Турли хил маълумотларга қараганда, 100дан ортиқ норози бўлганлар Ўш - Бишкек стратегик йўлини тўсиб олишган. Улар билан ўзаро музокарадан сўнг, ҳуқуқни ҳимоя қилувчи ташкилот магистрални бўшатди.\nАввалги мақолаЖалолобод вилоятининг прокурорлари «Скайп»га ўтишди\nНавбатдаги мақолаЎшда аёллар “Тинчлик нони” улашдилар


11:28 / 14.02.2017\nХалқ таълими вазирлигининг аниқлик киритишича, ўқитувчиларнинг мактаб ўқувчиси уйидаги дарс тайёрлайдиган жой суратини тақдим этиш ҳақидаги илтимоси фақатгина ижобий мақсадни назарда тутган. Шу тариқа синф раҳбарлари боланинг шуғулланиши учун шароитлар бўлмаган оилаларни аниқламоқчи экан. Яъни, балки болада ёзув столи йўқдир ёки стул, керакли ўқув дарсликлари ва канцелярия анжомлари етишмовчилиги кузатилаётгандир...\n"Ўқитувчилар ўз ўқувчиларининг яшаш шароитларини кўнгилли тартибда сўровдан ўтказмоқда. Улар ота-оналардан бола шуғулланадиган жой суратини тақдим этишни сўрашмоқда. Албатта, ҳеч ким ҳеч кимни мажбурламайди. Агарда ота-оналар бу уларнинг шахсий ҳаётига аралашув деб қабул қилишса, улар ўқитувчига суратларни бермасликка ҳақлари бор. Бироқ бундай тадбирлар ёрдамга муҳтож болаларни аниқлаш ва улар учун манзилли ёрдам кўрсатиш мақсадида амалга оширилмоқда", - дея аниқлик киритишган Халқ таълими вазирлиги матбуот хизматида.\nВазирликда таъкидлашларича, муҳтожларга манзилли ёрдам Президент томонидан қабул қилинган мамлакатни ривожлантириш Стратегиясида ҳам назарда тутилган. Шу тариқа, яшаш ва дарс қилиш шароити яхши бўлмаган болаларни аниқлаган ўқитувчилар рўйхатни туман ҳокимиятлари ва фуқароларнинг ўзини-ўзи бошқариш органларига берилади. Кейинчалик эса бу болалар ва уларнинг оиласига қандай қилиб ёрдам бериш масаласи ҳал этилади.\nТаъкидланишича, фотосуратларни тақдим этиш кўнгилли асосда рўй бериши керак. Агарда таълим муассасаси вакиллари болалар ёки ота-оналарга босим ўтказса, улар Халқ таълими вазирлигининг 1006 рақамли ишонч телефонига ёки вазирнинг Виртуал қабулхонасига мурожаат қилишлари мумкин.


"Москва -Сити"даги муштлашувда гумонланган ўзбекистонликлар қўлга олинди\n27 июн 2022, Тошкент вақти: 22:44\n"Москва-Сити"даги муштлашув пайтида олинган сурат.\nМосквадаги “Москва-Сити” қурулиш майдонидаги оммавий муштлашувдан сўнг полиция асосан Ўзбекистон ва Тожикистон фуқаролари бўлган 450 муҳожирни қўлга олди. Бу ҳақда Марказий Осиё янгиликлар хизмати хабар берди.\nОзодлик радиоси “Москва-Сити” да 26 май куни содир этилган муштлашув ҳақида бир неча кун олдин маълумот тарқатган эди.\nМарказий Осиё янгиликлар хизматининг билдиришича, мазкур воқеа юзасидан Россия Жиноят кодексининг “Безорилик” моддаси бўйича жиноят иши очилган.


ХДП Самарқанд вилоят кенгашига ЎзЛиДеП депутати раис этиб сайланган: партия ходимлари буни шармандалик деб баҳоламоқда\n18:40 / 04.05.2021\nЯқинда халқ демократик партияси Самарқанд вилоят кенгашига сайланган раис шу вақтгача бошқа партия — Ўзбекистон либерал демократик партияси депутати эди. Қизиқ, Самарқандда энди буёғига ХДП — ЎзЛиДеП ғоялари асосида ишлайдими? Ёки партиянинг янги раҳбари Бадриддин Насриев қандайдир фавқулодда сабаб билан ЎзЛиДеП ғояларидан бутунлай воз кечдими? Ундан ҳам қизиғи, муқаддам ХДП Самарқанд вилоят кенгашида жамоага раҳбарлик қила оладиган бирор раҳбар кадр чиқмаганини ХДП тан олиб, ўз раҳбарлигига бошқа партиядан ёрдам сўрадими?\nНима бўлганда ҳам «сиёсат тарихи»да бўлмаган янгилик бу. Албатта, партия раҳбарияти бу масалага изоҳ берар (лекин нима деб изоҳ бериши кишини ўйлантиради). Ҳозирча эса ХДП Самарқанд вилоят кенгашининг айрим ходимлари алам билан сўзлаётган баъзи жиҳатларга тўхталамиз.\n«Шу йил 17 март куни Ўзбекистон Либерал демократик партияси Самарқанд вилоят кенгашининг амалдаги депутати Бадриддин Насриев мавжуд қоидаларга зид равишда Ўзбекистон Халқ демократик партияси Самарқанд вилоят Кенгаши раиси лавозимига сайланди.\nБу ҳолат аслида ХДПнинг ҳам қоидаларига зид. Ўзбекистон ХДП Уставининг 14.1 ҳамда 7.8-бандлари қўпол равишда бузилди. Уставга кўра, аслида юқоридаги йиғилишнинг ўзи қонуний бўлиши учун пленум аъзоларининг ҳеч бўлмаганда ярми иштирок этиши керак эди. Аммо анжуманда 59 нафар пленум аъзоларидан фақат 27 киши иштирок этди.\n2021 йил 17 март кунидаги йиғилиш баённомаси:\nУмуман, бошқа партия вакилининг бизга раҳбар этиб сайланиши нафақат партиямиз ходимлари, балки ХДПга эргашганлар учун ҳам шармандали ҳолат бўлди деб ҳисоблаймиз», дейди ХДП Самарқанд вилоят кенгаши вакиллари.\nМайли, ХДП вакиллари қандайдир сабаб билан бундай ғалати ҳолатга кўнди ҳам дейлик. Аммо масаланинг яна бир томони бор. Ҳозирги раҳбар Б.Насриев депутатлик сайловларида ЎзЛиДеП вакили сифатида иштирок этган. ЎзЛиДеП ғояларини қўллаб-қувватлаган сайловчилар ишонч билдириб уни сайлаган ҳам. Ана энди, сайловчилар ўзлари қўллаб-қувватлаган номзод бутунлай бошқа партияга раҳбар бўлиб ўтганини қандай қабул қилиши керак? Ёки ҳозирги депутатлар фикрича, сайловчиларнинг ҳеч нарсага фаҳми етмайдими? Ёки сайловчиларга бунинг аҳамияти йўқми? Эҳтимол, бу ҳолатга Б.Насриевнинг ўзи тош босадиган бирор изоҳ айтар.\nХалқ демократик партияси уставининг 7,8-бандида аниқ қилиб белгилаб қўйилган: «Минтақавий партия кенгаши раиси кенгаш пленумида унинг аъзолари орасидан сайланади. Минтақавий партия кенгаши раисини сайлаш тўғрисидаги қарор Партия Марказий Кенгаши ижроия қўмитаси ҳайъати томонидан тасдиқланади».\nҚизиқ, ўз уставига амал қила олмаган, уни қўпол тарзда бузган партия қайси қонун ва меъёрларга амал қиларкан? Халқ манфаати-чи? Ҳеч қандай меъёр ва қоидани тан олмаган партия халқ манфаатини ўйлармикан? Ҳолат шунчалик қўполки ана шу саволлар ҳар қандай кишини ташвишга солади.\nДарвоқе, партия ходимлари энди янги раис ХДП вилоят кенгашида ЎзЛиДеП ғояларини, иш услубини қўллаётганидан норозилик билдиришди. Кулишни ҳам, йиғлашни ҳам билмайсан киши. Ахир, шунча йил ЎзЛиДеП вакили бўлган одам албатта шу партияга хос ишлайди-да. Уни сайлаган бошқалармас, шу партия вакиллари-ку, норози бўлиб келган партия ходимларини ҳам тушунгингиз келади...\nХДП вакиллари айни вақтда партиянинг вилоят кенгашида бўлаётган кўплаб адолатсизликлар ҳақда гапиришди. Аммо юқоридаги муаммо олдида қолганлари барибир ип эшолмаса керак. Аввало, партия ўзи ёзган қоидаларга амал қилишни ўрганиши лозим. Қолган масалаларни кейин кўтариб чиқармиз, албатта.\nЯна бир баҳо: наҳотки бутун бошли вилоятнинг бутун бошли бир партиясида ўзлари учун муносиб лидер бўлмаган бўлса...\nСамарқанд яқинида М39 халқаро автомобиль йўлининг бир қисми чўкиб, яна бир қисми ўпирилиб тушди


МИБнинг Амударё тумани бўлими томонидан қандай ишлар амалга оширилмоқда - AmuNews.uz - энг сўнгги янгиликлар\nМИБнинг Амударё тумани бўлими томонидан қандай ишлар амалга оширилмоқда\nБугунги кунда мамлакатимизда барча соҳада туб ислоҳотлар амалга оширилмоқда. Ислоҳотлар аҳоли турмуш даражасини яхшилаш, иқтисодиётни юксалтириш, юртимизни ривожланган давлатлар қаторига олиб чиқишга қаратилгани билан аҳамиятлидир. Бугунги давр ҳар биримиздан мана шу ислоҳотларни амалга оширишга муносиб ҳисса қўшишимиз учун фаол бўлишни талаб қилади.\nПрезидентимиз Ш.Мирзиёевнинг Олий Мажлисга Мурожаатномасида Ўзбекистонни ижтимоий-иқтисодий ривожлантиришнинг энг устувор йўналишлари кўрсатиб берилди. Мамлакатимизнинг янада тараққий этиши учун Мурожаатномада кўрсатилган бу устувор йўналишлар барча соҳалар учун дастуриламал бўлиб хизмат қилади.\nМурожаатномада Юртбошимиз мамлакатимиздаги асосий энергия ресурслари нархлари ҳақида сўз юритиб, бизда энергия ва табиий газ ресурслари ривожланган давлатларга нисбатан бир неча баробар арзонлигини айтиб ўтди. Лекин шунга қарамасдан, энергия ресурсларидан оқилона фойдаланилмаётгани ҳақида давлатимиз раҳбари жон куйдириб сўзлади.\nАҳоли ва бошқа объектларнинг электр энергия ва табиий газ ресурслари бўйича тўлов интизомини мустаҳкамлашда ижро иши юритиш мақсадида Мажбурий ижро бюроси томонидан қатор ишлар амалга оширилмоқда. Мажбурий ижро бюроси туман бўлими томонидан 113 та ҳолатда ноқонуний энергия ресурсларидан фойдаланганлик бўйича далиллар қайд этилиб, шундан электр энергиядан 91 та, табиий газдан 22 та ҳолат аниқланди.\nЭлектр энергиясидан ноқонуний фойдаланганлик ҳолати бўйича 74 нафар шахсларга нисбатан маъмурий ҳуқуқбузарлик иши қўзғатилди. Суриштирув даврида 42 млн. 688,4 минг сўм зарар аниқланиб, шундан 24 млн. 895,8 минг сўм ундирилди.\nҲуқуқбузарлик содир этган шахсларга нисбатан 63 млн. 467,1 минг сўм маъмурий жарима қўлланилиб, шундан 45 млн. 86,1 минг сўм ундирилди.\nТабиий газдан ноқонуний фойдаланилганлик ҳолати учун 17 нафар шахсларга маъмурий ҳуқуқбузарлик иши қўзғатилди. Суриштирув даврида 10 млн. 969,2 минг сўмлик зарар аниқланди, шундан 10,9 млн. сўм ундирилди.\nҲуқуқбузарлик содир этган шахсларга нисбатан 15,6 млн. сўм маъмурий жарима қўлланилиб, жарималар тўлиқ ундирилди.\nМажбурий ижро бюроси туман бўлими томонидан электр энергия бўйича 760 млн. 686 минг сўмлик қарздорлик учун юридик шахсларнинг ҳисоб рақамларига инкасса топшириқномалари қўйилди ва шундан 258 млн. сўм ундирилди.\nЮртимизда иқтисодий ривожланишга эришиш учун электр энергияси, табиий газ ва ичимлик суви манбаларидан оқилона фойдаланишимиз ҳамда ҳар бири учун тўловларни ўз вақтида амалга ошириб боришимиз лозим. Бу борада лоқайдликка йўл қўймасдан, тўловларни амалга оширишга эътиборли бўлишимиз керак.\nЗ.Саидмамудов, Мажбурий ижро бюроси\nтуман бўлими бошлиғи, 1-даражали юрист.


ЎзА - Мардлик ва матонат мактабига йўл\nМардлик ва матонат мактабига йўл\n09.02.2015 16:12 Ватан ҳимояси – муқаддас бурч\nПрезидентимизнинг 2014 йил 26 декабрдаги “Ўзбекистон Республикаси фуқароларини муддатли ҳарбий хизматга навбатдаги чақируви ҳамда белгиланган хизмат муддатларини ўтаб бўлган ҳарбий хизматчиларни Қуролли Кучлар резервига бўшатиш тўғрисида”ги қарорига мувофиқ, жойлардайигитларни муддатли ҳарбий хизматга тантанали кузатиш маросимлари давом этмоқда.\nАндижон вилояти мудофаа ишлари бошқармаси йиғин пунктида бўлиб ўтган шундай тадбирда Президентимиз раҳнамолигида мамлакатимиз мудофаа қудратини мустаҳкамлаш бўйича амалга оширилаётган кенг кўламли ишлар ўз самарасини бераётгани алоҳида таъкидланди.\nТадбирда хизматга йўл олаётган ўғлонларга мудофаа ишлари бошқармаси, хотин-қизлар қўмитаси, «Маҳалла» хайрия жамоат фонди, «Нуроний» жамғармаси, «Камолот» ёшлар ижтимоий ҳаракати вакиллари, ота-оналар оқ йўл тилади.\n– Ўғлим Исломбекни ҳарбий хизматга кузатяпман, – дейди Жалақудуқ тумани Қўштепа маҳалласида яшовчи Зайнабхон Қодирова. – У хизмат давомида ҳар томонлама тобланиб, янада ўктам ва бақувват бўлиб қайтишига ишонаман.\nАрмияга жўнаб кетаётган йигитлар юз-кўзидаги шижоат, интилиш, жисмоний ва маънавий тайёргарликка ҳавасингиз келади.\n– Андижон давлат университети қошидаги 3-академик лицейни битирдим, – дейди Андижон шаҳридан ҳарбий хизматга чақирилган Зиёдулло Ҳасанов. – Йигитлик бурчимни аъло даражада адо этиб, ота-онам, Ватаним билдирган ишончни оқлаш, келажакда эл-юртимизга наф келтирадиган етук инсон бўлиш менинг олий мақсадим.\nМаросимда ҳарбий хизматга йўл олган бўлажак аскарларга эсдалик совғалари топширилди.\nФаҳриддин Убайдуллаев, Зуҳриддин Умрзоқов (сурат), ЎзА


Бош прокурор Жиззахга эвакуация қилинган фуқаролар билан учрашди » Фориш тумани ҳокимлиги расмий сайти\nФориш тумани ҳокимлиги » Янгиликлар » Бош прокурор Жиззахга эвакуация қилинган фуқаролар билан учрашди\n2020 йилнинг 1 май куни Сирдарё вилоятининг Сардоба туманида содир бўлган офат натижасида уйсиз қолган 10 минглаб фуқаролар айни вақтда Жиззах вилоятининг қатор туманларига келтириб жойлаштирилган.\nУларга яратилган шароитлар билан танишиш, уларнинг соғлиги, яшаш тарзини кўздан кечириш мақсадида даставвал Дўстлик туманининг Манас ҚФЙдаги 5 мактабга жойлашганлар билан учрашилди.\n- Сизларнинг ҳузурингизга Президентимизнинг топшириқларига мувофиқ етиб келдим, - деди Н.Йўлдошев. – Ҳозир Президентимиз бошчилигида сизларнинг уйларингизни тиклаш ишлари олиб борилмоқда. Яна бир неча кун Жиззахда меҳмон бўлиб турасизлар. Сизга бир сўм ҳам зарар етмайди.\nШундан сўнг саховатпеша юртдошларимиз томонидан юборилган озиқ-овқат махсулотлари, ётоқ жойлари билан танишиб, фожеа жабрланувчиларининг кўнгилларини кўтарди. Шу куни бош прокурор Дўстлик тумани ҳомийлик хайрияларини мувофиқлаштириш марказида ҳам бўлиб, туман ҳокимлиги ва мутасаддиларга тегишли кўрсатмалар берилди.\nШундан сўнг Мирзачўл тумани, Гагарин шаҳридаги 1 - мактаб ва “Меҳрли юлдуз” нодавлат таълим муассасаси, Мирзачўл тикувчилик комплексида жойлашган сирдарёликлар билан учрашилди.\nЭслатиб ўтамиз, Сардоба, Оқолтин ва Мирзаобод туманларидан қарийб 70 мингдан ортиқ фуқаро Сирдарё ва Жиззах вилоятларига эвакуация қилинган. Шундан 13 198 нафари Жиззах вилоятидаги муассасалар ва аҳоли хонадонларига жойлаштирилди. Айни пайтда Дўстлик туманида 4070 нафар, Мирзачўл туманида 2155 нафар эвакуация қилинган фуқаролар мавжуд.\n“Сахий топса, барча ер...” ёки “ Дўст оғир кунда билинади...” 04 май 2020 йил152\nФориш туманида Президент топшириғидан сўнг ишчи гуруҳ тузилди


Қабул жараёнларининг шаффофлиги таъминланмоқда\n20 Феврал 2021 йил 271\nКеча, 19 февраль куни Тошкент вилояти ИИББда ички ишлар органлари хизматига қабул қилиш бўйича ўтказилган навбатдаги танловларнинг якуний босқичи бўлиб ўтди.\nЖорий йил бошида вилоят ички ишлар бош бошқармаси томонидан тизимда бўш бўлган сафдорлик лавозимларига хизматга қабул қилиш учун навбатдаги танлов эълон қилинган эди.\nТанловда Тошкент вилоятнинг 22 та туман-шаҳарларидан 150 нафардан ортиқ (эркак) номзодлар иштирок этди.\nНомзодлар, дастлаб хизматга қабул қилиш бўйича белгиланган: психологик тест синовлари, жисмоний тайёргарлик машғулотлари ва албатта тиббий кўрикдан ўтишди. Синовлардан муносиб ўтган 62 нафар номзод якуний суҳбатга етиб келди.\nСуҳбат ИИОга хизматига қабул қилиш бўйича белгиланган қонун ва низом талаблари асосида ташкил этилиб, онлайн, шаффоф, яъни номзодларнинг ота-оналари ва яқинларининг видео кузатуви остида ўтказилди. Жараён юзасидан номзодларнинг яқинлари ҳам ўз фикр мулоҳазаларини билдирди.\n– Синовларни, хусусан якуний суҳбат жараёнини видео кузатув орқали кўриб туриб амин бўлдимки, фарзандим қанчалик билим кўникмага эга эканлигини, ички ишлар тизимида ўзини тасаввур қила олиши ва бу жараёнлар ҳақиқатда шаффоф ўтаётганини гувоҳи бўлдим, -дейди номзоднинг отаси чинозлик Абдусалом Имомов. – Иштирокчиларни кузатиб турибман. Аксарияти яхши жавоб берган бўлса, айримлари умуман жавоб беролмаяпти. Бари-бир кўриб, эшитиб турган бошқа экан. Инсонни турли хил ноўрин фикрлардан ҳоли қилади. Кейинги синовларда ҳам бу жараёнларни ота-оналар иштирокида ташкил этилиши, ички ишларда олиб борилаётган ислоҳотларни халққа етказишда кўмакчи бўлиб, тизимга ишончни оширади деб ўйлайман.\nЯкуний суҳбатдан ўтиш тартибига кўра, номзоднинг учта саволга жавоб бериши орқали комиссия аъзолари томонидан энг юқори 30 баллгача баҳолаши белгилан эди.\nЖараёнда иштирокчилар саволларга тайёрланишлари учун 15 дақиқа вақт ажратилиб, ҳар бир савол бўйича жавоблари тингланди. Ўз навбатида номзодлар жавоб беролмаган ёки тўлдириш керак бўлган ҳолатларга мутахассислар томонидан атрофлича тўхталиб, тушунча ва тўлиқ жавоблар берилди.\nЯкуний суҳбатда иштирок этган 62 нафар номзоддан, ушбу суҳбатдан муваффақиятли ўтган 31 нафарини ИИО сафига олиш бўйича, комиссия раиси – вилоят ИИББ бошлиғининг ўринбосари полковник Дилмурод Худжақулов бошчилигида якуний қарор қабул қилинди.


«Сквер»даги автотураргох урнини эгаллаган инвестор ким? – Дарё уз Янгиликлар\nГлавная / Жамият / «Сквер»даги автотураргох урнини эгаллаган инвестор ким?\n2 weeks ago\tЖамият Comments Off on «Сквер»даги автотураргох урнини эгаллаган инвестор ким? 21 Показы\nЧехиянинг «IMP NEW PAY» компанияси Матбуотчилар кучасидаги 0,23 гектар майдонда курилиш бошлади. Шу пайтга кадар, жой автотураргох сифатида ишлатилган.\nМаълум килинишича, мазкур курилиш Тошкент шахар хокимининг 2019 йил 28 мартдаги 467-сонли карори асосида, 25 млн. АКШ долларидан кам булмаган инвестиция киритиш шарти билан, компанияга ажратиб берилган.\nТошкент шахар хокимлиги матбуот хизмати рахбари Фуркат Махмудхужаевнинг Kun.uz’га маълум килишича, бу ерда 1-2-3-каватлари савдо дуконлари, юкори каватлари офислардан иборат 9 каватли бино курилиши режалаштирилган.\n«IMP NEW PAY» номи билан 2016 йил 19 августда Чехия Республикасида давлат руйхатидан утган компания хакида очик маълумотлар базасида бир канча кизик фактлар такдим этилган. Унга мувофик, компания таъсисчилари узбекистонлик Исроил Юнусов хамда германиялик Пол Брайтенбах хисобланади.\nЯшаш манзили Тошкент шахридаги Карвон берк кучаси, 10 уй этиб белгиланган компания таъсисчиларидан бири Исроил Юнусов «IMP NEW PAY» нинг 95 фоиз акциясига эгалик килади. Германия фукароси эса 5 фоиз акцияни бошкаради. Шунингдек, компаниянинг устав капитали 1000 чех кронасини (тахминан 39 доллар) ташкил этади.\nОчик маълумотлар базасида юридик манзили Чехиянинг Карлови Вари шахрида курсатилган компания директори сифатида Мурат Маденов исми ёзилган. Чехияда уй-жой хариди ва сотуви билан шугулланувчи сайтларда шундай исмли шахс маклер экани курсатилади.\nBooking.com сайти маълумотига кура, Мурат Маденов исмли шахс Карлови Вари шахрида истикомат килади ва уйларни ижарага хам топширади. У Чехияда 13 йилдан буён доимий яшаши, ушбу бизнес билан 6 йилдан бери шугулланиши хакида маълумот ёзиб колдирган.\nЧехия Республикаси конунларига кура, Европа иттифоки фукароси ёки Чехия резиденти макомида булмаган шахс мамлакатдан кучмас мулк сотиб олиши мумкин эмас. Курсатилган макомга эга булмаган шахслар Чехиядан уй харид килиш учун визага эга булиши ва 7 йил давомида мамлакатда яшаган булиши керак. Шунингдек, чех фукароси билан турмуш курган холатда хам уй-жой сотиб олиш мумкин.\nЕвропа Иттифокига аъзо Чехия Республикасида кучмас мулк харид килишнинг бошка усули хам мавжуд. Бунинг учун ушбу давлатда масъулияти чекланган жамият ташкил этиб, ЕИ фукароси ёки ушбу мамлакатда узок вакт булиш хукукига эга шахсни компания директори этиб, тайинлаш лозим.\nСуриштирув давомида компания таъсисчиси Исроил Юнусов Узбекистон профессионал бокс федерацияси раиси экани маълум булди. Маълумотларга кура, Исроил Толибжонович Тошкент ишбилармонлик марказида курилиш олиб бораётган Real House бренди остидаги Lotus Gaz Invest масъулияти чекланган жамиятнинг таъсисчиларидан бири ва устав фонддаги улуши 56,7 фоизни ташкил этади.\nКомпаниянинг бошка таъсисчиси (43,30 фоиз улушга эга) Papirus Print МЧЖ устав фондининг 76 фоиз улуши Юнусов Иброхим Толибжоновичга тегишли.\nLotus Gaz Invest хамда Papirus Print компанияларининг асосий амалга ошираётган иш фаолияти тури турар жой биноларни куришдан иборат. Айни пайтда Real House бренди остида иш олиб бораётган компания директори Юсупалиев Улугбек Абдуллаевич булиб, шу исмли шахс 2014 йили 25 август куни «Шухрат» медали билан мукофотланган. Аммо у пайтда Улугбек Юсупалиев Давлат солик кумитаси Бозорлар ва савдо комплекслари фаолиятини назорат килиш бош бошкармаси бошлиги сифатида хужжатларда кайд этилган.\nХулоса килиб айтиш мумкинки, шахар марказидаги кайнок нуктани ноль кийматда йирик инвестиция жалб этиш шарти билан хорижий компанияга топширилган. Аммо уша компания таъсисчиларидан бири Узбекистонда муваффакиятли курилиш ишларини олиб бораётган тадбиркорлардан бири булиб, унинг хориждаги компанияси устав фонди 39 долларни ташкил этган.\nСунгги пайтларда чунтагида хемири йук хорижий компанияларга инвестицион мажбуриятлар билан ер ва мулкларни бериш амалиёти куп учрамокда. Ортида аслида узбекистонлик шахслар турган компаниялар эса инвестицион мажбуриятларни махаллий банклардан кредит олиш эвазига тулдиради. Кредит ресурсларини олиш учун такдим этилган айнан ер ё мулкни гаровга куяди.


“Суюқ электр”га ишловчи машина. Бунақаси бўлмаган - Автомобильные новости UZ - Скачать музыку бесплатно новинки музыки 2016-2017\nЖенева автосалонига келтирилган ушбу машиналар автосаноатда инқилоб ясаши мумкин. 2015 йилда nanoFlowcell AG компанияси иккита ғаройиб электромобиль нишона нусхасини намойиш этганди: Quant F спорт седани ва Quantino ихчам хэтчбеки. Электромобилларнинг ўзига хослиги шундаки, улар суюқ (оқувчан) батареяга ишлайди. Худди шу автомобиллар Женевага ҳам келтирилди. Бу гал уларнинг деярли серияли ишлаб чиқаришга мўлжалланган турини кўриб турибмиз. Ўтган вақт давомида электромобилларнинг қаери ўзгарди? Ташқи қиёфасида ўзгариш асари йўқ. Ўша таниш спорт автомобили ва шаҳар хэтчбеки. Quant F автомобилига 1090 от кучига тенг мотор ўрнатилган, 2,8 сонияда тезликни юзга чиқаришга қодир. Энг юқори тезлиги 280 км/соат. Quantino анчагина камтар русум бўлиб, 109 от кучини ўзида жамлаган. 5 сонияга етмай юзга чиқади. Энг юқори тезлиги 200 км/соат. Шаҳар машинаси учун бу етарли кўрсаткичлардир. Асосий янгиликларнинг бири шуки, Quantino Европа йўлларида юриш учун расмий рухсатнома олди. Иккинчидан, электромобилни ишлаб чиқарганлар 14 соат узлуксиз Quantinoни бошқариб кўрди. Синов якунига бориб хэтчбекнинг электролит бакида 78 фоиз ёнилғи қолиб кетди. Бу ёнилғи захираси минг кмдан ошиққа етишининг исботидир. Шундай қилиб, “суюқ электрли” автомобиль магазинларга чиқадиган кунлар яқин. - деб хабар бермоқда Carzone.uz нашри.


Сариосиё тумани ИИБга Халқабод маҳалласида яшовчи уй бекаси Нозигул Шоимова (исм-шарифлар ўзгартирилди) ариза билан мурожаат этади. Аризада тушлик пайти уйига юзига ниқоб таққан икки нотаниш шахс кириб, ўлдириш билан қўрқитиб, 900 минг сўм, 600 АҚШ доллари, 2 дона тилла узук, 1 жуфт тилла сирғани босқинчилик йўли билан олиб кетгани маълум қилинган эди.\nВоқеа жойига тергов-тезкор гуруҳи етиб боради. Эксперт-криминалистлар зудлик билан воқеа жойидан олинган бармоқ изини вилоят ИИБ ЭКБдаги мавжуд база орқали солиштириб, текширади. Қарангки, бу из ўзини жабрдийда қилиб кўрсатган Нозигул Шоимованинг бармоқ изига мос келади. Шундан сўнг унинг туман ИИБга ёлғон хабар бергани ойдинлашиб қолди. Келинчак қалтис жиноятга қўл урганини, 600 АҚШ доллари,\n954 минг сўм, 2 дона тилла узук ва 1 жуфт тилла сирғани яшаш уйи томорқасига кўмиб қўйганини тан олди.\nҲолат юзасидан Н. Шойимовага нисбатан жиноят иши қўзғатилди.\nТермиз шаҳридаги вилоят сил касалликлари шифохонасида ўғирлик юз берди. Шифохона лабораториясидан микроскоп ва бошқа ускуналар ўғирлаб кетилди. Мазкур ҳолат бўйича воқеа жойидан 9 та қўл-бармоқ изи олинди. Муқаддам судланган ва жиноятга мойил шахсларнинг бармоқ излари воқеа жойидан олинган қўл-бармоқ излари билан солиштириб кўрилди. Натижада қўл-бармоқ изларидан бири шифохонага туташ кўчада яшовчи фуқаро, муқаддам судланган Ж. Бўриевнинг бармоқ изи билан мос келди. У ашёвий далиллар олдида айбини тан олишдан ўзга чора топа олмади.\n— Мана, яна бир мисол, – дейди вилоят ИИБ ЭКБ бошлиғи, подполковник Ж. Пардаев. – Қумқўрғон туманидаги Жийдали маҳалласида яшовчи фуқаро «Кобальт» русумли автомашинасини Боғаро маҳалласи ҳудудидаги йўл четида қолдириб кетади. Бир соатдан сўнг қайтиб келса, машина жойида йўқ. Кимдир ўғирлаб кетибди. Дарҳол туман Ички ишлар бўлимига мурожаат этиб, воқеани маълум қилади. Кўрилган тезкор ҳаракатлар натижасида автомашина Жарқўрғон тумани ҳудудидан топилди. Лекин уни олиб қочган шахс яширинишга улгурган экан. Автомашинадан олинган қўл-бармоқ излари тегишли тартибда солиштириб текширилганда, Қумқўрғон тумани Боймоқли маҳалласида истиқомат қиладиган\nЖ. Тўраевнинг бармоқ изи билан тўғри келди. Унинг айби исботлангач, қонуний жазосини олди.\nХуллас, ҳар қандай жиноятдан из қолади. Ички ишлар органларида хизмат қилаётган тажрибали экспертлар эса ана шу излар орқали жиноятларни фош этишда фаол қатнашиб, ҳудудда жиноятчиликка қарши курашаётгани, аҳолининг тинч, осуда турмушини таъминлашга муносиб ҳисса қўшаётгани эътиборлидир.\n✔ 18  12:21, 11.02.2019\n✔ 33  10:24, 04.02.2019


ИИВ ходимлар мажбуран пахта теримига юборилаётганини рад этди — видео - UzNews.uz\nИИВ ходимлар мажбуран пахта теримига юборилаётганини рад этди — видео\nИИВ ходимларнинг пахта теримига юборилишига оммавий норозилиги юзасидан изоҳ берди.\nОхирги кунларда интернет ижтимоий тармоқларида ички ишлар органлари ходимларини бошланғич тайёрлаш ва малака ошириш марказларининг тингловчилари пахта теримига жалб этилишидан норозилиги ҳақидаги видеолавҳалар тарқалди.\nИИВнинг қайд этишича, мазкур видеолавҳалар ўқув марказларига жорий йилнинг 11 сентябридан бошлаб, бир ойлик малака ошириш ўқув йиғинига келган айрим тингловчилар томонидан тасвирга олиниб, тарқатилган.\n"Ушбу қисқа муддатли ўқув йиғинларида таҳсил олаётган тингловчиларни пахта йиғим-теримига жалб этиш бўйича бирон-бир топшириқ берилмаган, бугунги кунда барча тингловчилар билан режалаштирилган ўқув машғулотлари олиб борилмоқда. Машғулотлар 11 октябргача давом этиб, шундан сўнг тингловчилар тегишли вилоятларга ўз хизмат жойларига қайтариб юборилади", - дейилади хабарда.\nУшбу лавҳалар айрим тингловчиларнинг асосланмаган фикрларига кўра атайин тайёрланиб, ички ишлар органларини обрўсизлантириш мақсадида ижтимоий тармоқларга жойлаштирилган, дея қайд этмоқда ИИВ.\nИжтимоий тармоқларда тарқалган видеолавҳада ўнлаб ёш ходимлар пахта теримига бормасликларини айтиб, бақираётганлари акс этган. Мазкур видео операторининг айтишича, ходимларни тайёрлов курсларига юборишни ваъда қилишган, аммо бунинг ўрнига уларни мажбуран икки ойга пахта теримига юборишмоқда. "Овқатланиш учун ойликдан 800 минг сўм ушлаб қолишди, ҳамманинг оиласи бор", - дейилади видеолавҳада.


Насрония ўғлини Ислом марказига олиб келди | Azon.uz - Ахборот-таҳлилий портал\n4917 16:40 18.01.2021\nФранциялик аёл 14 ёшли ўғлининг Ислом динига киришини хоҳлаб, қўлидан етаклаганча Исломий марказга олиб келди. Марказга етиб келишгач, бола Марказ имомининг олдига кирди ва унга "Онам сиздан менинг Исломга киришимга ёрдам беришингизни илтимос қиляптилар" деди.\nИмом боладан "Сен ўзинг Исломга киришни истайсанми?" деб сўради.\nБола "Мен бу ҳақида ўйламагандим. Лекин онам Исломга киришимни хоҳлаяптилар" деб жавоб берди.\nИмом боланинг жавобидан ҳайрон бўлди ва ундан "Онанг мусулмонми?" деб сўради.\nБола "Йўқ, менинг Исломга киришимни нима учун хоҳлаётганларини ҳам билмайман" деб жавоб берди.\nИмом ундан "Онанг ўзи қаерда?" деб сўради.\nБола "Масжид ташқарисида турибдилар, бирга келганлар" деб жавоб берди.\nИмом болага "Бориб, онангни чақириб кел, у билан гаплашай" деди.\nБола ташқарига чиқиб, онаси билан бирга қайтиб кирди.\nИмом аёлдан "Ўғлингиздан эшитганларим ростми? Унинг айтишича, сиз мусулмон бўлмаганингиз ҳолда унинг Исломга киришини хоҳлаётган экансиз?" деб сўради.\nАёл "Ҳа, рост" деб жавоб берди.\nИмом аёлнинг жавобидан ҳайрон бўлиб, "Нима учун?" деб сўради.\nАёл шундай деб жавоб берди "Мен Париждаги кўп қаватли уйлардан бирида тураман. Рўпарамда бир мусулмон аёл яшайди. Унинг университетда ўқийдиган икки ўғли бор. Ҳар куни эрталаб ва кечки пайт ўша йигитларни кўраман. Улар ҳар сафар уйдан чиқаётганларида ва уйга қайтганларида, оналарининг бошидан ва қўлидан ўпадилар. Оналарига, худди у аёл давлат раҳбаридек, юксак ҳурмат билан муомала қиладилар. Шунинг учун ўғлимнинг Ислом динига киришини хоҳладим. Токи қариганимда, у мени қариялар уйига олиб бориб ташламасин ва менга у қолиб, давлат эътибор бермасин. Балки, мусулмон киши онасига қандай муомала қилса, у ҳам менга шундай муомала қилсин".\nДинимизда буюрилган амаллардан бири — ота-онага яхшилик қилишдир. Йигитларнинг бунга амал қилиб, онасига кўрсатган ҳурмати қўшни аёлнинг ўз ўғлининг Исломга киришини хоҳлашига ва хоҳишни амалга ошириш учун Исломий марказга боришига сабаб бўлди.\nРасулуллоҳ соллаллоҳу алайҳи васаллам Хайбар ғазоти куни Али розияллоҳу анҳуга: «Уларнинг майдонига шошилмай тушиб, уларни Ислом динига даъват қил, Аллоҳнинг ҳақларини уларга тушунтир. Бас, Аллоҳ номига қасамки, Аллоҳ таоло сен сабабли бир кишини ҳидоят қилиши сен учун водий тўла қизил туядан ҳам яхшироқдир», дедилар.\nДинимиз Ислом нақадар гўзал!\nБиродарлар! Ислом динимизга шундай амал қилайликки, юриш-туришимиз, хулқу одобимиз, муомаламизнинг ўзи Исломга даъват бўлсин!\nБизни мусулмон қилиб яратган, Ўзига сажда қиладиган бандаларидан қилиб қўйган Аллоҳ таолога чексиз ҳамду санолар бўлсин!\nРоббимиз барчамизни Ўзининг ҳидоятидан айирмасин ва хотимамизни чиройли қилсин!\nМахсус Ислом Франция\n66 15:16 06.03.2021\n156 15:01 06.03.2021\n85 14:30 06.03.2021\n177 14:05 06.03.2021\n125 13:30 06.03.2021\n106 12:30 06.03.2021


48-боб. Соҳибининг моли, фарзанди кўпайишини сўраб дуо қилган киши\n16:00 / 25.06.2019 1008 pdf Ўқиш режими + -\n88. Анасдан ривоят қилинади:\n«Бир куни Набий соллаллоҳу алайҳи васалламнинг ҳузурларига кирдим. У ерда мен, онам ва холам Умму Ҳарамдан бошқа ҳеч ким йўқ эди. Расулуллоҳ соллаллоҳу алайҳи васаллам олдимизга келиб:\n«Сизларга бир намоз ўқиб берайми?» дедилар. Ўшанда намоз вақти эмас эди.\nШу пайт (ҳадис тинглаётган) одамлардан бири:\n«Анасни қаерга турғаздилар?» деди.\n«Уни ўнг томонларига турғаздилар», деди.\n«Сўнгра бизга намоз ўқиб бердилар. Кейин аҳли байтимиз ҳаққига Аллоҳдан дунё ва охиратнинг барча яхшиликларини сўраб дуо қилдилар. Кейин онам:\n«Эй Аллоҳнинг Расули! Кичкина хизматчингизни ҳам бир дуо қилинг», дедилар.\nУл зот менга барча яхшиликларни тилаб дуо қилдилар ва дуоларининг охирида:\n«Аллоҳим! Бунинг молини ва бола-чақасини кўпайтиргин ва унга буларда барака бергин», дедилар».\nШарҳ: Бошқа ривоятларда ҳазрати Анас ибн Молик розияллоҳу анҳунинг «Ҳозир мендан боласи кўп, мендан моли кўп одам йўқ, бундан кейин ҳам Расулуллоҳ соллаллоҳу алайҳи васалламнинг дуолари билан Аллоҳ уларга барака беради, деб ўйлайман», деганлари айтилган.\nДарҳақиқат, Расулуллоҳ соллаллоҳу алайҳи васалламнинг дуолари билан ҳазрати Анас ибн Молик юз ёшдан ортиқ яшаганлар, у киши энг охирги вафот этган саҳобалардан бирларидир. Мол-дунёлари ҳам жуда кўп бўлган.\nСиз билан бизнинг орамизда урф бўлган «ували-жували бўлсин, серфарзанд, сердавлат бўлсин» деб дуо қилиш ҳам Расулуллоҳ соллаллоҳу алайҳи васалламнинг суннатларига мувофиқдир.\nЁр-дўст, биродарлар, қавм-қариндошлар бир-биримизни дуо қиладиган бўлсак, «серфарзанд қилсин, бадавлат қилсин, барака берсин, бахт-саодатли қилсин» деб дуо қилишимиз ниҳоятда яхши бўлар экан.\nРасулуллоҳ соллаллоҳу алайҳи васалламнинг Анас ибн Молик ва у кишининг оналари, холалари ҳаққига дуо қилишдан олдин намоз ўқиганлари, ҳам бу дунёнинг, ҳам охиратнинг яхшиликларини сўраб дуо қилишлари, умумий дуодан сўнг маълум бир кишига (Анас ибн Моликка) хослаб дуо қилганлари бизга жуда катта ибрат бўлиши керак.\n1. Набий соллаллоҳу алайҳи васаллам фарз намоз вақтидан бошқа пайтда ҳам жамоат билан намоз ўқиганлари.\n2. Имом билан бир эркак киши бўлса, у имомнинг ўнг тарафида туриши кераклиги.\n3. Улуғ ва дуогўй кишиларнинг намоздан кейин маълум шахслар ҳаққига дуои хайр қилишлари борлиги.\n4. Баъзи кишиларга алоҳида дуо сўраш мумкинлиги.\n5. Яхшилик сўраб дуо қилиш жоизлиги.\n6. Молу дунё сўраб дуо қилиш жоизлиги.\n7. Серфарзанд бўлишни сўраб дуо қилиш жоизлиги.\n8. Барака тилаб дуо қилиш жоизлиги.\n14:10 / 25.06.2019 1845\n15:00 / 25.06.2019 807\n708 16:05 / 28.02.2020\n1623 18:01 / 28.03.2020\n511 11:00 / 02.05.2020\n3457 12:10 / 21.03.2019


Катта фиқҳ энциклопедияси: Бешинчи давр. Ижтиҳод асри | Azon.uz - Ахборот-таҳлилий портал\nКатта фиқҳ энциклопедияси: Бешинчи давр. Ижтиҳод асри\n516 22:55 03.10.2021\n(1-қисм, 2-қисм, 3-қисм, 4-қисм, 5-қисм, 6-қисм, 7-қисм, 8-қисм, 9-қисм, 10-қисм, 11-қисм, 12-қисм, 13-қисм, 14-қисм, 15-қисм, 16-қисм, 17-қисм, 18-қисм, 19-қисм, 20-қисм, 21-қисм, 22-қисм, 23-қисм, 24-қисм, 25-қисм, 26-қисм, 27-қисм, 28-қисм, 29-қисм, 30-қисм, 31-қисм, 32-қисм, 33-қисм, 34-қисм, 35-қисм, 36-қисм, 37-қисм, 38-қисм)\nБешинчи давр. Ижтиҳод асри\n27 – Бу давр тақрибан умавийлар ҳукмронлигининг охиридан тўртинчи ҳижрий аср ниҳоясигача давом этиб, Ислом давлатидаги кенгқамровли илмий уйғониш ибтидосини бошлаб берди. Умуман, бир давр ибтидо ва интиҳосига муайян вақт белгилаш имконсиз эканлигини такрор ва такрор айтганимиз ҳолда, бу давр буюк имомлар, мунтасиб олимлар, мазҳаб мужтаҳидлари ва таржиҳ аҳли замонини ўз ичига олганини айтишимиз мумкин. Шунингдек, бу даврда фиқҳий мазҳаблар дақиқ илмий суратда тадвин этилди.\nМужтаҳидларнинг хусусиятлари ва табақотлари ҳақида сўзлашдан олдин, ана шу аср янги илм туғилишига гувоҳ бўлганини айтиб кетишимиз керак. Бу илмнинг фиқҳга боғлиқлиги мустаҳкам бўлиб, уни усули фиқҳ илми дейилади.\nУсули фиқҳ илми\n28 – Бу илм иккинчи ҳижрий асрда пайдо бўлди. Жумҳур уламонинг фикрига кўра, бу илмни илк тадвин қилган киши имом Шофеъий розияллоҳу анҳудир. Ибн Надим эса “Фиҳрист”да бу илмда аввал таълиф қилган киши – имом Абу Ҳанифанинг соҳиблари Абу Юсуф дейдилар. Нима бўлганда ҳам бизга етиб келган бу илмда таълиф қилинган энг эски китоб – имом Шофеъий қаламига мансуб рисоладир.\nБу илм мужтаҳиднинг шаръий аҳкомларни Китоб ё Суннат ва ёки қиёсдан истинбот этишида риоя қилиши лозим бўлган қоидаларни баён этади. Мазкур рисола имом Шофеъийнинг ижтиҳоддаги манҳажларини ифодалаш учун ёзилган. Маълумки, ҳар бир тирик жонзот миттигина, ожизгина туғилиб, кейин улғаяди. Шунга ўхшаш, бу илм ҳам камолга етгунига қадар бир неча босқични босиб ўтган. Унга муаллифлар ижтиҳодга алоқаси бор, деб кўрган бошқа илмларга тегишли мавзулар ҳам қўшилган. Балки, бундан ҳам кўпроқ соф назарий мавзулар ўрин олган.\nБу илм энциклопедиядек катта китоблар билан кичик мухтасарлар ўртасида ёзилган. Худо насиб қилса, бунинг батафсил баёнини усули фиқҳ илмига хос иловада тақдим этамиз.\n29 – Бирор киши ижтиҳод бу илм тадвин этилишидан олдин қатъий қоидалар устига қурилмаган экан, деб асло ўйламасин. Аслида, бунинг акси бўлган. Саҳобалар замонидан усули фиқҳ тадвинигича бўлган мужтаҳидлар мустаҳкам қоидаларга риоя этишган. Агар баъзи қоидаларда фақиҳнинг қараши бошқа фақиҳникидан фарқланган бўлса, бу 32 ихтилоф имкон қадар тўғри йўлни қасд қилиш асосига қурилган. Ва ҳавойи нафсни ҳакам қилишдан, шаръий аҳкомларда ўз хоҳишига кўра сўз айтишдан йироқ бўлинган. Тўғри, бу қоидаларга қатъий риоя этилган бўлса-да, ҳали тадвин йўқ эди. Мисол тариқасида наҳв илмини эслайлик. Наҳв илми жорий этилишидан аввал араблар, гарчи илмий истилоҳларга боғланишмаган бўлса-да, фоилни рафъ, мафъулни насб қилиб ўқишган.\nШундан маълум бўляптики, замондош ва бир-бирига боғлиқ бўлишига қарамай, усули фиқҳ илмининг тадвини фиқҳ тадвинидан кечроқ юзага келган.\n30 – Бу даврда яна бир илм – фаразий фиқҳ туғилди. Фиқҳнинг бу тури ҳали имом Абу Ҳанифа розияллоҳу анҳу ва шогирдлари пайдо бўлмасдан аввал Ироқ мадрасасида улғайган. Бу фан билан шуғулланиш у зотнинг ва шогирдларининг даврида янада кучайган. Бу тур фиқҳ тўғрисида фуқаҳолар иккига бўлинган: уни кариҳ кўрадиганлар ва уни қўллаб-қувватлайдиганлар. Биринчи тоифа фикрича бу тур фиқҳ билан шуғулланиш жиддий иш эмас, низога олиб борадиган мужодалага сабаб бўлиши мумкин. Бошқалар эса: “Ҳар бир ҳодисанинг ҳукмини топиб қўйишимиз керакки, агар у воқеъ бўлиб қолса, ҳукмини билмасдан ҳанг-манг бўлиб қолмайлик”, дейишарди. Икки томоннинг ҳам далили ва обрўэътибори бор. Гарчи бу тур фиқҳ, одатда, воқеъ бўлиши маҳол фаразий масалалари билан исрофга йўл қўяётган десак-да, бу икки қарашни солиштириш мақомида эмасмиз. Бундай қилиш фойдасиз ва бекорчи иш бўлиб, Аллоҳ бекорчиларни севмайди.\nБироқ юз бериши мумкин бўлган фаразий масалалар ҳали учрамаган ҳолда ҳам, бундай масалалар билан шуғулланишнинг зарари йўқ. Биз фиқҳ китобларида мутақаддим фуқаҳолар ҳаётда учраши маҳол деб билган жуда кўп масалаларни кўрдик, улар чиндан ҳам содир бўлди. Жинсни ўзгартириш, сунъий урчитиш, ўликларнинг аъзоларини тирикларга кўчириш, тирикларнинг аъзосини бошқа тирикларга ўтказиш каби масалалар шулар жумласидандир. Демак, фаразий фиқҳ ўзимиз очишимиз қийин бўлган эшикни бизларга очиб берди. Олдинги фуқаҳолар, Аллоҳ улардан рози бўлсин, бизга тўғри йўлни кўрсатиб кетдилар.\nКатта фиқҳ энциклопедияси ижтиход Махсус Илм


«Бақара» ва «Оли имрон»\n1. ««Бақара» Қуръоннинг чўққисидир, унинг ҳар бир ояти билан саксонта фаришта тушган. «Бақара» сурасининг 255-ояти\nАрш остидан чиқарилиб, «Бақара»га қўшилган». (Имом Аҳмад «Муснад»ларида Маъқал ибн Ясор розияллоҳу анҳудан ривоят қилганлар.)\n2. «Ким еттита узун сураларни ёдласа, у олимдир».(Имом Аҳмад ва имом Ҳокимнинг «Муснад»ларида Оиша онамиздан ривоят қилинган)\n3. Язийд ибн Асвад айтади: «Кимки «Бақара» ва «Оли Имрон» сураларини кундузи ўқиса, то кечгача мунофиқликдан омон бўлади, ким у иккисини кечаси ўқиса, тонг отгунча мунофиқликдан омон бўлади». (Саъийд ибн Мансур, Байҳақий ва Абу Убайд ривоят қилганлар.)\n4. «Ким «Оли Имрон» сурасини ўқиса, у бойдир». (Доримий ва Абу Убайд ибн Масъуд розияллоҳу анҳудан ривоят қилганлар.)\n5. «Киши кечанинг охирида ўқийдиган «Оли Имрон» сураси камбағалнинг қандай ҳам яхши хазинасидир». (Доримий, Абу Убайд ва Байҳақий Абдуллоҳ ибн Масъуд розияллоҳу анҳудан мавқуф ҳолатда ривоят қилганлар.)\n6. «Қуръонни ўқинглар, чунки у қиёмат куни соҳибларига шафоатчи бўлиб келади. «Заҳровайн» (икки гул) – «Бақара» ва «Оли Имрон»ни ўқинглар, чунки у иккиси қиёмат куни гўё икки булутдек, ёки икки соябондек, ёки сафланган қушларнинг икки бўлагидек бўлиб, соҳиблари ҳақида ҳужжат талашади (бу шафоат қилинишининг муболағали ифодасидир). «Бақара» сурасини ўқинглар, чунки уни олиш барака, тарк қилиш эса надоматдир, унга сеҳргарлар қодир бўлмайди (яни ўқувчисига зарар етказишга қодир бўлмайди)». (Имом Муслим, имом Термизий ва бошқалар Абу Умома Боҳилийдан марфуъ ҳолатда ривоят қилганлар.)\n7. «Расулуллоҳ соллаллоҳу алайҳи васаллам элчиларни жўнатдилар, улар бир неча нафар эдилар. Улардан Қуръон ўқишларини сўрадилар, улардан ҳар бир киши ўзи ёдлаган Қуръонини ўқиди, навбат ёши улуғларидан бўлган бир кишига келди. «Қанча Қуръон ёдлагансан, эй Фалончи?» дедилар. У: «Фалон, фалон ва «Бақара» сурасини ёдлаганман», деди. «Бақара сурасини ёдлаганмисан?» дедилар.У:«Ҳа», деди. «Бор, сен уларнинг амирисан», дедилар.Улуғларидан бўлган бир киши: «Аллоҳга қасамки,«Бақара» сурасини (таҳажжуд намозида) у билан қоим бўла олмай қолишимдан қўрққаним учунгина ўрганмадим, эй Аллоҳнинг Расули», деди.Расулуллоҳ соллаллоҳу алайҳи васаллам:«Қуръонни ўрганинглар, уни ўқинглар ва ўқитинглар.Чунки уни ўрганган, ўқиган ва у билан қоим бўлганучун Қуръон мисоли мушк тўлдирилган қопдир.Ҳидини ҳамма жойга таратади(яни қорининг кўкси қоп каби, ундаги Қуръон мушк кабидир.Агар Қуръонни ўқиса, унинг барокати ундан уйига ва эшитувчиларга етади). Ва Қуръонни ўрганиб, у қалбида бўлган ҳолатда ётган одамнинг мисоли мушк солиниб, оғзи ёпиб қўйилган қопга ўхшайди». (Имом Термизий Абу Ҳурайра розияллоҳу анҳудан ривоят қилинган)\n8. «Набий соллаллоҳу алайҳи васалламга: «Кеча Собит ибн Қайс ибн Шумоснинг уйи чироқлар билан ярқираб турганини кўрмадингизми?» дейилган эди, Набий соллаллоҳу алайҳи васаллам: «Балки у «Бақара» сурасини ўқигандир», дедилар. Собитдан сўралган эди, ««Бақара» сурасини ўқидим», деди». (Ибн Касир ва бошқаларнинг «Тафсир»ларида келганидек, Абу Довуд мурсал йўл билан ривоят қилганлар.)\n9. Абу Мунибдан, у амакисидан ривоят қилади: «Бир киши «Бақара» ва «Оли Имрон»ни ўқиди. Намозини тугатганидан кейин Каъб унга: ««Бақара» ва «Оли Имрон»ни ўқидингми?» деди. У: «Ҳа», деди. Каъб: «Нафсим қўлида бўлган Зотга қасамки, албатта, у иккаласида агар у билан дуо қилинса, ижобат бўладиган Аллоҳнинг исми бор», деди. У киши: «Менга унинг хабарини беринг», деди. Каъб: «Йўқ, Аллоҳга қасамки, сенга унинг хабарини бермайман. Агар хабарини берсам, у билан мен ҳам, сен ҳам ҳалок бўладиган бир дуони қилишинг мумкин», деди. (Абу Убайд, «Фазоилул Қуръон», 126-бет)\n10. Сулайм ибн Омирдан ривоят қилинади: «У Абу Умоманинг «Биродарингизга тушида тоғдаги узун, нотекис ёриқ оралиғида инсонларнинг кетаётгани, тоғнинг тепасида иккита яшил дарахт: «Орангизда «Бақара» сурасини ўқиган борми? Орангизда «Оли Имрон» сурасини ўқиган борми?» деб нидо қилаётгани, агар бир киши «Ҳа», деса, то осилгунича унга яшил шохлари билан яқинлашиб, уни тоғдан ўтказиб қўяётгани кўринди», деяётганини эшитди. (Абу Убайд, «Фазоилул Қуръон», 126-бет)\n11. Абу Имрондан ривоят қилинади. У Умму Дардонинг шундай деяётганини эшитди: «Қуръон ёдлаганлардан бўлган бир киши қўшнисиникига бостириб кириб, уни ўлдирди. Қасос олиниб, ўзи ҳам ўлдирилди. Қуръон ундан сурама-сура чиқиб кета бошлади, «Бақара» ва «Оли Имрон» суралари тўлалигича қолди. Сўнгра «Оли Имрон» ундан чиқиб кетди ва «Бақара» сурасининг ўзи тўлалигича қолди. Унга:\n«Менинг ҳузуримда сўз ўзгармас ва Мен бандаларга зулм қилувчи эмасман» (Қоф сураси 29-оят) дейилди. У («Бақара» сураси) гўё улкан булутдек бўлиб чиқиб кетди».\nАбу Убайд айтади: «Ўйлайманки, «Бақара» ва «Оли Имрон» суралари уни муҳофаза қилиб ва унга улфат бўлиб, қабрида бирга бўлди. Ва иккаласи у билан қолган Қуръон сураларидан охиргиси бўлди». (Абу Убайд, «Фазоилул Қуръон», 127-бет)\n5047 марта ўқилди\nДругие материалы в этой категории: « Тиловат саждаси\t«Ар-роҳман», «Воқиъа», «Ҳадид» суралари »


Погба: Иброҳимович қаерда бўлса ҳам топаман\n15 январь, 2017, 17:09\n"Манчестер Юнайтед"га ўтган йили ёзда қўшилган ва чемпионатда жамоанинг муваффақиятларида муҳим роль ўйнаётган жаҳоннинг энг қиммат футболчиси Поль Погба тўпурар ҳужумчи Златан Иброҳимович ҳақида ўз фикрларини билдирди.\n- Златан Иброҳимович майдоннинг қаерида бўлмасин, уни топиб. гол уриши учун тўпни етказиб бера оламан, - деди Поль Погба. - У мураккаб тўпни ҳам тўхтата олади, ҳужумни самарали якунлашга қодир. Мен уни топсам бўлди. Менинг ўйиним ҳам унга ёқса керак.\nПоль Погба чемпионат давомида Златан Иброҳимовичга учта голли пас узатди.


Япониялик олимлар бегона жойда нима сабабдан уйқу келмаслигини аниқлашди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Япониялик олимлар бегона жойда нима сабабдан уйқу келмаслигини аниқлашди\t16:09, 25 апрель 2016\tУзоқ кутган меҳнат таътилига чиқиб, дам олишга бордингиз. Меҳмонхонадаги шароит ҳар қанча мақтовга лойиқ бўлмасин, биринчи куни ўзингизни ноқулай ҳис қилиб, уйқунгиз келмайди. Инсон мияси чап ярим шари ўзига бегона бўлган шароитда уйқуга кетишни истамаслиги бунга сабаб бўлиши мумкин, деб хабар беради “Vesti.ru” нашри.\n“Одатда Японияда ёстиғингизни алмаштирсангиз, уйқунгиз келмайди деган гап бор. Албатта, инсон нотаниш жойда хотиржам ухлай олмайди”, – дейди тадқиқот иштирокчиларидан бири, Юка Сасаки. Олимлар бу ҳодисанинг сабабини аниқлашга киришди. Синовларни ўтказиш жараёнида мутахассислар инсон уйқуга кетган вақтда унинг мия фаоллигини аниқлаш мақсадида бир қанча усуллардан фойдаланишди. Тадқиқотлар натижасида бегона жойда илк маротаба ухлаётган инсон мияси чап ярим шаридаги нейронлар ўнг ярим шардагига нисбатан фаол бўлган.\nИккинчи тунда миянинг ҳар иккала ярим шарида биринчи кундаги каби фарқ сезилмади. Шу тариқа тадқиқот “биринчи тун таассуроти” суст уйқу остида мия чап ярим шари катта роль ўйнашини аниқлаган.\nБаъзи бир қушлар ва денгиз сутэмизувчиларининг мия ярим шарлари навбама-навбат ухлаши натижасида, улар уйқу давомида ҳушёр ва зийрак туришлари ҳаммамизга яхши маълум. Тадқиқот муаллифи Масако Тамаки ҳам инсон мияси айнан юқорида номлари келтирилган жонзотларнинг мияси каби уйқу давомида огоҳликни йўқотмаслиги мумкин деб ҳисоблади. Тез-тез хизмат сафарларига чиқадиган одамлар бу борада қандай йўл тутишлари лозим деган саволга олимлар шундай жавоб беришди: “Иложи борича ҳаяжонланмасликка, ўзингизни хотиржам тутишга ҳаракат қилинг. Агар ортиқча ҳаяжонланадиган бўлсангиз мия уйғонади. Ўзингизни хотиржам ҳис қилишингиз учун уйингиздандан ўзингизга ёққан бирор буюмни олинг. Бу буюмга қараганда ўзингизни уйдагидай ҳис қилишга ҳаракат қилинг”.